text:
Siayan, Zamboanga del Norte
Ti Siayan ket maysa a maika-2 a klase nga ili iti probinsia ti Zamboanga del Norte iti Filipinas.
Dagiti baranggay[urnosen | urnosen ti taudan]
Ti Siayan ket nabennebenneg iti 22 a barbaranggay.[2]
- Balok
- Balunokan
- Datagan
- Denoyan
- Diongan
- Domogok
- Dumpilas
- Gonayen
- Guibo
- Gunyan
- Litolet
- Macasing
- Mangilay
- Moyo
- Muñoz
- Pange
- Paranglumba (Poblacion)
- Polayo
- Sayaw
- Seriac
- Siayan Proper (Poblacion)
- Soguilon
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Zamboanga del Norte". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 30 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Zamboanga del Norte". Datos ti Populasion ti Ili. Dibision ti Panagsukisok ti LWUA. Naala idi 17 Oktubre 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


c: text/html

text:
Ni Errol L. Abrew
(Maudi iti dua a paset)
DANDANI agpangaldawen idi immaynak sinabat dagiti agassawa a nakakotse idiay estasion ti Victory. Sanabale ta classmate met idi ni angkelmo ti prinsipal dita Baguio City High, insungo ni anti Gracia. Isunton ti kumuyog kenka ‘ton bigat ta mabalin pay met a yinroldaka, dua a lawas pay met la a nakarugit’ klase.
Ti aramidem ditoy Cabs, (pang city boy a birngasko) nakkong a ket, inaldaw nga ibellengmo dagiti orinola dagita nay babbai a Koreana. Adda met c.r.da ngem ngamin ta agdu-yosak met iti organic, dagidiay isboda ti pagsibogko kadagiti orkidia. Isu nga idiay drammo nga ibelleng. Saan met a naangseg ta adda met laokna a danum ken Lysol, ingkalinteganna
No aggapukan iti klasem iti malem, i-vacuummo dagiti kuartoda. Ken tsek-apem a nakaserran ti gate ta alas dies ti curfew, innayonna.
Wen anti.
Ken pangaasim ta dika agibolbolsa wenno agpidpidut tapno diak met a maibabain, wen? No mabisinka, aglukatka lattan idiay fridge, ipabpabalaymon, wen?
Wen anti.
KABIGATANNA, sakbay a mapankam’ ken ni Angkel Rollie idiay pageskuelaak, inyam-ammonak ni anti Gracia kadagiti lima a Koreana a boardersda: Josie Nabuyoki, Sarah Lee, Christine Taeh-wo, Leslie Rhee ken ti mestisa a Puraw-Koreana a ni Jennifer Smith. Madamada nga agsursuro iti lengguahe nga English kadagiti nadumaduma a pagadalan iti siudad, impakaammo ni anti.
Kasla agbibinnainkami pay met idi damo. Nakunak ta no apanako n agkolekta iti orinola iti agsapaket nakaplastar metten iti ruangan. Nakalawas a kasdiay.
Ngem saan a nagbayag, idi maisurotak met nga aginglisen, pastrekendak metten sagtunggal kuartoda.
Daytoy Jennifer ti makitak nga adda pilpiliana. Ta no dadduma kasla iranranana ti agsukat no nakastrekakon.
Ket maysa nga aldaw, impakaw-itna ketdin ti brana kaniak. Nakapantalon met ketdin ngem nagdawadaw ti thongs a pantyna. Nalagipko ni Pining. Napasanapsapak ta kellaat a nagungar ti agkukurot a kawitanko.
Diak makaturogen iti dayta a rabii. Naitalimudok iti imahinasionko ti mala-diosa ti sippukelna a pammagi ti mestisa. Saan a kasla idiay Balawarte nga agat’ daing wenno agat’ bagsang ti ayamuom dagiti babbalasang a no di man nalasang ket apagukrad pay laeng naiyasawan.
Sakbay a yepyepenak, ingkarik iti bagik nga igaedko iti agadal tapno maka-girlfriend-nakto met iti kas ken ni mestisa.Wen kaka, agat’ Downy man sika ti alingasaw ti orinolana. Nagsudi ken nagdarisay ket ngatan aya ti maris makopa a perlasna, isu la ket makaw-iden ti naderrep a kapanunotak.
Agammingaw pay la ti kallid ti derrepko iti dayta nga agsapa, simmippayot ti anghel de demoniok. Baam man, nakunak ta iggemkon ti orinola ni Jennifer.
Uray la simgar ti merretko idi maallingagko ti nabangag a boses ni anti. Kaslaak la nasukaan iti bainko a natiliwan.
Ayna! Cabiong aya, unay la ket met a dugyotmon ngay. Apay nga insawsawmo dayta tammudom iti orinola saka dinilpatan, dika la ket ma-arieken? Apoka met. ‘Niat’tan? Ppttuu, impugtitna.
‘La rasonam, napawingiwing ni anti.
K-kasano met ngamin anti, ket daytoy a pangpanglawko ammok nga awanto a pulos ti maaremko kadakuada.
Ket ages-eskuelaka met? Anusam pay laeng a.
Sa maysa ket daytoy a ngisngisitko, sino met koma ti mailaw-an? (Ni la ngata Pining nga agat’ daing).
Awanto a pulos ti mangayat kaniak, insilpok, numan pay kursunadak uray siasinoman kadakuada. Saan nga agbayag, agsublidanton idiay Korea no nalaingdan nga ag-English.
Ammok met a nungka man diakto pulos matagikua dagiti bagas ken sagpawda. Isu nga anusakon a, uray digoda laengen ti maramanak, kuntentoakon, anti.
Sipud idin, inwalinen ni anti ti orga-organic tapno di kano ag-panic. Agsursuro ita nga agtokar iti Yamaha organ.#

robotstxt: allowed

filter: keep


text:
Ti kagimongan, wenno ti kagimongan ti tao, ket maysa a grupo ti tattao a maikabagian ti tunggal maysa babaen ti agtaltalinaed a pannakibiang, wenno ti maysa a dakkel a pannkaigrupo a makibingbingay ti agpadpada a heograpiko wenno pudno a teritorio, a suheto ti agpadpada a turay ti politika ken dagiti katurayan a kultural a pannakainamnama. Dagiti kagimongan ti tao ket nailaslasin babaen dagiti tabas ti pannakibiang (dagiti sosial a pannakibiang) a nagbaetan ti tungngal maysa atao a nakibingbingay ti naisangsangayan a
No iti pay panagtitinnulongan, ti kagimongan ket mabalin a mangpakabael kadagiti kamengna a mangpaimbag kadagiti pamay-an a saan a mabalin kadagiti agmaymaysa a pakaibatayan; ti agmaymaysa ken dagiti sosial a (sapasap) a pagimbagan ket mabalin a mailasin, wenno kadagiti adu a kaso ket mabirukan nga agtutuon.
Ti kagimongan ket mabalin pay a mangbukel kadagiti agpapada ti isip a tattao a tinurturayan kadagiti kabukbuokodanda a waya ket patpateg iti kaunegan ti naturturay, ken dakdakkel a kagimongan. Daytoy ket sagpaminsan a makunkuna a ti subkultura, ti termino a kaaduan a naususar ti kaunegan ti kriminolohia.
Iti pay nawatwatiwat, ti kagimongan ket mabalin a mailadawan a kas maysa nga ekonomiko, sosial, wenno


text:
TAGUDIN, Ilocos Sur – Maysa a baro ti nagudas iti pammaltog a mapapati a nagramut iti panagriri ti dua a grupo bayat ti panaginomda iti selebrasion ti piesta ti Barangay Libtong idi parbangon ti Mayo 10.
Naideklara nga awanen ti biag idi naidanon iti Ilocos Sur District Hospital, Barangay Bio, Tagudin ni Jake Olpindo y Somera, 30, baro, ken residente iti Barangay Libtong, Tagudin, gapu iti panangpaltog kenkuana ti maysa a PO1 Marvin Lorena y Valdez, 35, naasawaan, nakadestino iti Bauang police station, La Union.
Segun iti report, napasamak ti pammaltog idi alas 12:18 ti parbangon ti Mayo 10 a mapapati a nagramut iti saan a panagkikinnaawatan ti dua a grupo kabayatan ti drinking session iti selebrasion ti piesta ti nadakamat a barangay.
Kas maibatay iti journal, aggiinom ti grupo da Kazer Lazo ken Fidel Ramos idi adda naparnuay a di panagkinnaawatan iti nagbaetanda.
Nupay kasta, dimmawat ni Lazo iti pammakawan ken ni Ramos ket nagalamanoda sada nagsubli a nagginom iti bukodda a lamisaaan.
Madamdama, simmangpet ni PO1 Lorena nga agimbestigar ket immasideg iti grupo ni Kazer Lazo sana dinisnog ti ulo ti maysa a Justin Ian Lorena.
Saan a nailanad iti journal no apay a dinisnog ti suspek ni Justin Ian Lorena.
Segun iti report, napasamak ti panagubor manipud iti saan nga ammo a direksion a nangpabara iti situasion.
Mapapati a dinangran ni Jessi Fajardo, kadua ti polis, ni Arjel Doctolero ket idi napan tulongan ni Edmund Doctolero a nakaiggem iti kayo ti anakna nga Arjel, dinanog ti suspek idinto a pinadas ni Leizel Mae Somera y Lorena a pagtalnaen da Justin Ian Lorena ken Jay Patrick Lorena.
Tallo ti nangeg a nagsasaruno a kanalbuong ket nakita laengen ni Olpindo a daradara ti badona a kimmamang iti tienda ni Myra Doctolero sa naglusdoy iti daga.
Intaray da Michael Somera, Leonard Somera ken Edmund Doctolero ti biktima iti Ilocos Sur District Hospital ngem indeklara ti doktor a dead on arrival.
Iti panagproseso ti SOCO, Candon City iti crime scene, nakarekobreda iti maysa a nangisit a kallugong ken nangisit a selpon.
Boluntario a simmuko ti suspek iti Tagudin police station agraman ti Glock 17 a paltogna nga addaan 12 a bala a nakakarga iti magasinna.
Kalpasan a naipaagas ti suspek, naikustodia iti Tagudin police station para iti umisu a disposision.
Agtultuloy ti panagimbestiga ti polis mainaig iti nasao a pammaltog. (Tawid News)


text:
SANTIAGO, Ilocos Sur – Baro a biag kadagitoy a mannalon a residente ditoy nga ili kalpasan a naalawda dua nga aldaw kalpasan ti pannakapattog ti bilogda bayatda ti panagkalapda iti baybay.
Tallo nga aldaw ken dua a rabii a nagpataw da Rodel Lapena, 27; Roy Rapada, 32; ken Antonio Tadena Jr., 42; agpapada a residente iti San Roque, Santiago, Ilocos Sur iti maysa a payao agingga iti nasalamaan ida ti padada a mangngalap.
Iti interbioda iti DZTP Radio Tirad Pass, kinuna dagiti mangngalap a timmapogda iti baybay iti agarup 5:00 ti parbangon ti Enero 19 ket idi addadan iti taaw, pimmigsa ti angin ken dimmakkel dagiti dalluyon a nakaigapuan ti pannakapakbo ti bilogda.
Nagpataw dagiti tallo iti kabaybayan agingga iti nakakitada iti payao ket ditoy ti kimpetanda agingga iti adda nangarayat kadakuada.
Dua a mangngalap a taga-Dili, Sta. Cruz a napan nagkalap iti taaw ti nakasalamaan kadagiti tallo a kumkumpet iti payao ket dagitoy ti nangilugan kadakuada a nagpaigid.
Malaksid iti bisin ken wawda, napigsa pay laeng dagiti mangngalap idi maalawda.
Kasla pagpiestaan ti Barangay San Roque iti kaburnok dagiti simmarabo kadagiti tallo a mangngalap idi maisangpetda iti barangayda idi Enero 21.
Segun iti maysa kadagiti mangngalap, agtuloyda latta nga agkalap iti baet ti napasaranda agsipud ta daytoy laeng ti pagsapulanda.#


text:
CANDON CITY – Nagudas ti maysa nga agpaspasada iti traysikel ken maysa a bakla a negosiante babaen dagiti armado a tattao a nagkalubbon iti motorsiklo iti nagsina a pammapatay idi Septiembre 6 ken 7.
Sigida a natay ni Felix Rabena y Ragamat, 29, naasawaan, residente iti Barangay Paratong, Sta. Catalina, Ilocos Sur idinto a naideklara a natayen iti St. Martin de Porres Hospital ni Rolando Calindas Jr. y Gallano, 35, baro, bakla, barangay kagawad ken residente iti Barangay San Agustin ditoy kalpasan ti pannakapaltogda.
Dagus a natay ni Rabena gapu iti sugatna iti ulona gapuanan ti cal. 45 iti pammaltog a naisayangkat iti agarup alas 6 ti bigat ti Septiembre 7 iti Barangay Paratong, Sta. Catalina, Ilocos Sur..
Segun iti inbestigasion dagiti polis, imparking ni Rabena ti traysikelna iti sanguanan ti maysa a waiting shed iti nadakamat a barangay idi nagsardeng iti asidegna ti dua a lalaki a naglugan iti Honda a nangisit a motorsiklo sada pinaputokan ti biktima.
Naglibas dagiti suspek a nagturong iti laud a direksion.
Nakarekobre dagiti polis iti 7 a kapsula iti nakapasamakan ti krimen.
Di pay ammo ti motibo ti pammapatay.
Kabayatanna, napapatay ni Calindas iti asideg ti Dappat bridge iti nagbedngan ti Barangay San Antonio ken San Agustin ditoy siudad iti agarup alas 6 ti malem ti Septiembre 6.
Nakalugan ni Calindas iti motorsiklona ket idi makadanon iti nadakamat a lugar, nagparang a kellaat dagiti suspek a nagkalugan iti motorsiklo sada pinaputokan ti biktima iti sumagmamano a daras a nakapuruan iti tian ken kanawan a biceps daytoy.
Segun dagiti di nainaganan a saksi, nakaluban ti kagudua ti rupa ken anteohos ti gunman.
Dua a kapsula a di pay ammo ti kalibrena ti narekobre dagiti polis iti nakapasamakan ti krimen.
Kitkitaen dagiti inbestigador ti anggulo nga adda pakainaigan ti negosio ti motibo ti pammapatay agsipud ta nangipila ti biktima iti kaso maikontra iti dua nga empleadona gapu iti mapapati a saanda a panagiremit iti koleksionda.#


text:
Nakayanakan a pagsasao
Ti nakayanakan a pagsasao wenno umuna a pagsasao (ammo pay a kas ti patneng a pagsasao ken nakayanakan a dila) ket dagiti pagsasao ti maysa a tao a nakaipasngayan a naadal[1] wenno iti kaunegan iti kritikal a paset ti panawen, wenno ti kalaingan nga insasao iti maysa a tao ken isu ti kadawyan a batayan para iti sosiolingguistika nga identidad. Kadagiti dadduma a pagilian, dagiti termino iti patneng a pagsasao wenno nakayanakan a pagsasao ket mangitudo iti pagsasao iti etniko a grupo imbes a ti umuna a pagsasao.[2] Ti ubbing a dimmakkel nga agsasao iti ad-adu ngem maysa a pagsasao ket mabalinda nga addaan iti ad-adu ngem maysa a patneng a pagsasao, ken mabalinda ti makasao iti adu.
iti pannakaigiddiat, ti maikadua a pagsasao ket ti aniaman a pagsasao nga insasao iti maysa a tao imbes a ti naikayanakan a pagsasao.
Dagiti nagibasaran[urnosen | urnosen ti taudan]
- ^ Bloomfield, Leonard. Language ISBN 81-208-1196-8
- ^ "K*The Native Speaker: Myth and Reality By Alan Davies ISBN 1-85359-622-1


text:
BANTAY, Ilocos Sur – Maysa a mannalon ti ginandat ti dua a lalaki a gudasen iti Barangay Sagneb ditoy itay nabiit.
Madama ti panagiinom da Marciano Madriaga, 36, baro, mannalon idi mapapati nga immasideg da Jose “Boy” Aldesa, 38, naasawaan, residente iti Sagneb ditoy ken maysa a kaduana a nabigbig a maysa nga Arcadio Madriaga sana pinaltogan iti namitlo ti biktima.
Maysa ti timmama iti kanawan a bakrang ti biktima ket naitaray iti Metro Vigan Cooperative Hospital ditoy nga ili.
Pinaglibakan dagiti dua nga isuda ti nanggandat iti biag ti biktima.#


text:
Nakitaripnong met ni Congressman Ryan Luis V. Singson, First Legislative District, Ilocos Sur iti nasao nga awarding ceremony.
Saturday, November 10, 2012
MAYOR EDIBOY, NAGATENDAR ITI NATIONAL NUTRITION AWARDING CEREMONY
Cabugao, Ilocos Sur – Babaen ti pakaammo ti National Nutrition Council Secretariat, DOH, Manila, nagatendar ti grupo ni Mrs. Macrina Irorita Saturno, maysa kadagiti 8 a Finalists ti Search for National Outstanding Barangay Nutrition Scholar for CY 2011 ket inawatna ti pammadayaw a Certificate of Merit for Regional Outstanding Barangay Nutrition Scholar a nangibagi ti Region 01.
Naangay ti National Nutrition Awarding Ceremonies idi Nobiembre 9, 2012 iti Philippine International Convention Center (PICC), CCP Complex, Pasay City a nagpaayan a Keynote Speaker ni President Benigno S. Aquino III babaen ti panangyam-ammo ni Health Secretary Enrique T. Ona, Chairman, National Nutrition Council, Governing Board iti naaramid a programa.
Nakikaysa ken indauluan ni Mayor Edgardo “Ediboy” S. Cobangbang, Jr., Chairman ti Municipal Nutrition Council Committee ti Delegasion ti Cabugao a pakairamanan da Mrs. Jerlie S. Cobangbang, SB Member Jemaima S. Tan-Yee, SB Member Vicky S. Serna, HRM Officer Mimi Sison, Municipal Nutrition Action Officer-Designate Joenah G. Sevilleja ken Municipal Tourism/Information Officer Dario Roy Siruno kadagiti nangbayabay ken ni Mrs. Macrina I. Saturno a nagatendar iti nasao seremonia. Kadua ni Mayor Ediboy ni MNAO Joenah G. Sevilleja a nangkuyog ken ni Mrs. Saturno a nangawat ti naipaay kenkuana a pammadayaw iti entablado ti Reception Hall ti PICC.
Nakitaripnong met ni Congressman Ryan Luis V. Singson, First Legislative District, Ilocos Sur iti nasao nga awarding ceremony.
Nakitaripnong met ni Congressman Ryan Luis V. Singson, First Legislative District, Ilocos Sur iti nasao nga awarding ceremony.
Kanaig daytoy, napadayawan met ti Vigan City nga idauluan ni Mayor Eva Marie S. Medina a kas Consistent Regional Outstanding Winner in Nutrition (CROWN), Region 1 Area. # (Adapted)
Posted by Bayan ng Cabugao, Ilocos Sur at 11:46 AM
Subscribe to: Post Comments (Atom)


text:
LAOAG CITY – Bimmaba ti crime rate ti probinsia iti 30% manipud idi 2016 agingga iti umuna a tallo a bulan ti 2017, dayoy ti report manipud ken ni Provincial Director Senior Superintendent Jose Melencio Nartatez, Jr. itay nabiit.
Sakbay daytoy, bimmaba ti crime rate iti probinsia manipud pay idi 2015 agingga iti 2016, segun ken ni Nartatez.
Manipud iti kadagupan iti 1,500 index crimes idi 2015, bimmaba daytoy iti 600 iti panaggibus ti 2016 wenno bimmaba iti 60%.
Kinuna ni Nartatez a nagun-od daytoy babaen ti tulong dagiti polis iti babaenna a nangipatungpal iti tawag ti pagannonganda.
Kinuna pay ni Nartatez a kadakkelan a rupakda ti rupak kadagiti korte, saan laeng a maymaysa a kalsada, iti sanguanan dagiti alegasion a nainbolbar dagiti polis kadagiti mapapati nga extrajudicial killings iti sapasap a pagilian.
Inyunay-unay ti provincial director a tagipatgenda ti kalintegan ti tao a nasursurok pay iti bagina wenno iti siasinoman.
Dinayaw ni Nartatez ni Governor Imee R. Marcos ken ti gobierno probinsial gapu ta sumupsuporta ken naaktiboda iti pannakatagipen ti kappia ken urnos.
Kabayatanna, kinuna ni Marcos a ti kappia ken urnos ti umuna a pagsammakedan ti panagdur-as.
Itay napan a tawen, binigbig ti Department of Interior and Local Government ni Marcos kas most outstanding governor iti pagilian, partikular iti tignay maikontra iti illegal a droga.
Kinuna ni Nartatez nga iti 2017, ituloyda ti naing-inget a pananglapped kadagiti krimen kadagiti kalsada, nasamsamay a panagimbestiga para iti pannakarisut dagiti krimen, panangpugipog kadagiti illegal a droga ken loose firearms, ken panangpapigsa iti kapabilidadtayo iti programa ti panagdur-as. (Manipud iti report ni Grace G. Castro, PGIN-CMO)


text:
Ammuem Pay Dagitoy
DAGITI PRODUKTO TI NUEVA VIZCAYA STATE UNIVERSITY. Nakaragragsak ni Lucky Dueñas (nakaasul) ti NVSU a mangilaklako kadagiti produkto ti unibersidadda ken ni Emy Ines, mannursuro iti Caroan Elementary Schoolk (Gonzaga, Cagayan) iti kallabes a Regional DOST Week a sinangaili ti nasao nga ili. Adda Citrus Cider, Citrus Wine, ken dadduma pay a naidispley iti booth ti NVSU. Ipagpampannakkelna dagitoy a produkto ta malaksid a natural dagitoy, nalaka pay. Aggatad iti P90 ti Citrus Cider, P120 no adda sili ken bawangna; P200 met ti arakda. (Roselyn Carillo Campano)


text:
Pagsasao a Napolitano
Ti Napolitano (autonimo: nnapulitano; Italiano: napoletano) ket isu ti pagsasao ti akin-abagatan a kontinental nga Italia, a mairaman ti siudad ti Napoles. Daytoy ket saan a nainaganan iti siudad, ngem nainaganan manipud iti Pagarian ti Napoles, nga idi ket isu ti kaaduan a nangsakup ti daytoy a lugar ken ti Napoles ket isu idi ti kapitoliona. Idi Oktubre 14, 2008 ti linteg babaen ti Rehion ti Campania ket nangibagbaga a ti pagsasao a Napolitano ket nasken a masalakniban.[2] Daytoy ket nabigbigan babaen ti UNESCO a kas pagsasao ket tawid. Ti Napolitano ket addaan iti adu nga impluensia iti intonasion ti Rioplatense nga Espaniol, ti rehion ti Buenos Aires ti Arhentina.[3]
Dagiti nagibasaran[urnosen | urnosen ti taudan]
- ^ Reperensia ti Napolitano iti Ethnologue (maika-17 nga ed., 2013)
- ^ Artikulo iti pagsasao nga Italiano iti Il Denaro
- ^ journals.cambridge.org
- ’A lengua ’e Pulecenella babaen ni Carlo Iandolo
- Il napoletano parlato e scritto byabaen ni Nicola De Blasi ken ni Luigi Imperatore


text:
Kaaduan kadagiti napatanor a seedlings ti mangsustener iti programa ti Munisipio iti Clean and Green Program/Tree Planting kadagiti watershed, bakante a lote, igid ti karayan ken kalsada kangrunaan kadagiti barangay.
Imbatad ni Mr. Savella nga umabot ti 10,000 a seedlings ti nagyan iti municipal plant and nursery iti agdama ket mapalpalangtoda babaen iti inaldaw a pannakaasikasoda tapno masagsagana para iti Tree Planting a maigannuat kadagiti matutudo a bulbulan.
Ti Municipal Plant and Nursery ti Munisipio ket katinnulongna dagiti programa ti NTA-Cabugao Office ken iti High Value Crops Development Program (HVCDP)-DA iti agtultuloy a panagmula ti kayo babaen iti maiwayat ken nasaknap a Tree Planting Activity/Plant Survivability Program a maigannuat iti intero a Munisipalidad ti Cabugao iti kallabes ken iti masanguanan. # (Web Situational Report)


text:
Ikalikagum nagannak narimat a masakbayan
Tapno annakda maaddaan nasaliwanwan a biag
Ni Marison S. Magbual
Badoc, Ilocos Norte
Ikalikagum nagannak narimat a masakbayan
Tapno annakda maaddaan nasaliwanwan a biag
Laeng kadagiti annak maep-ep bisin
Ken isakripisioda kumawiwit nga iliw
Nga agbirok kapatgan a kuarta
Nga uray inyarado ti panagtrabahoda
Gapu ta kasapulan ti kuarta
Sakripisio puonan irubuat a masakbayan
Iti inaldaw a pangtrabahoda
Ket maep-ep dumdumges nga iliw
Gapu iti amak nga aglak-am iti bisin
Dagiti annakda aglak-am met sam-it ti biag
Wen, agurnongda iti panilpo ti biag
Nga uray iti kaunggan ket sumuknal ti iliw
Iti pamilia bayat ti panagtrabahoda
Maisaganaanda laeng narimat a masakbayan
Igaedda iti mangged iti nawadwad a kuarta
Tapno maadaywan annak dumikar a bisin
Igaedda mangged adu a kuarta
Anusanda ti dumikar a bisin
Tapno masuray ti masakbayan
Inyarado ti panagtrabahoda
Ket iliwliwagda ti asug ni iliw
Gapu ti karit ti biag
Wen, iggemda ti masakbayan
Dagiti annakda inspirasion panagtrabahoda
Maipananamda laeng imnas ti biag
Panagtrabahoda adda supapakna a kuarta
Ibturanda laeng ti iliw
Tapno annak dida aglak-am iti bisin
Kabayatan naunday a panagtrabahoda
Addan umdas nga urnongda a kuarta
Gapu iti sakripisio ken iliw
Karaman ti panagibtur iti bisin
Naisaaden ti salindeg ti biag
Kadagiti annak iti narimat a masakbayan
Iti amakda a malak-am iti nakana a bisin
Piklit nga ibturanda ti iliw
Gapu iti ayatda a rumang-ay iti biag
Agsayasay ti ling-et tapno adda ti kuarta
A supapak ti inyarado a panagtrabahoda
Magun-od laeng ti narimat a masakbayan


text:
“Baknang a talaga dagiti kaarrubatayo,” sangkakuna da Manang Liling no kasta nga agpapatangda iti sirok ti mangga iti abagatanenmi. “Ngem dida pay ammo ti makikaarruba.” “Pagkunaam, ‘birat,” saludsod iti naminsan ni Manong Unsol a kasinsinko, “ket saan met a dakkel ti balayda? Managsaggaysa pay laeng met ti alikamenda.” “Kasano, ‘birat, ket kanayonda nga agpakasar. Kayatna […]
Tag Archives | Jobert M. Pacnis
SINURSURAN: Guardia laeng, dimo koma kuna! (Maudi a paset)
Maadal pay ngarud ditoy ti kinapateg ti guardia. Isuda ti umuna a mangsaluad kadagiti ubbing kadagiti managdakdakes. Siguraduenda ti seguridad dagitoy. Kadagiti met mannursuro, dakkel a katulonganda dagitoy. Saan a mangipababa iti dayawda! Kadagiti met nagannak, di koma sakiten ti nakemda wenno tubngaren ti riknada ti panangala ti pagadalan iti agbantay kadagiti annakda. Nayon la […]


text:
Ni Tatang Lakay
(Tuloyna)
Iti daytoy a kaso, kinuna ti Comelec a saan nga inaturgar ti respondente wenno nangipresenta a tinallikudanna ti pannakipagilina kas Amerikana tapno makakualipika para iti puesto ti kinamayor ti Cabugao iti masungad a 2013 midterm elections.
Kinuna pay ti Comelec a “nupay tinungpalna (respondente) ti kasapulan a panagsapata iti Republika ti Pilipinas, saan a nangiwayat iti personal ken nasapataan a panangtallikud iti aniaman ken amin a ganggannaet a pannakipagili iti sanguanan ti maysa a public officer nga otorisado nga agminister iti panagsapata iti paniempo nga impilana ti sertipiko ti kandidaturana idi Nobiembre 5, 2012.”
Kinuna ti Comelec a saan a makaanay ti oath of allegiance nga inaramid ti respondente idi Hunio 23, 2004 ken ti affidavit of renunciation nga inaramidna idi Marso 23, 2007 idi impilana ti sertipiko ti kandidaturana para iti eleksion idi 2007 tapno matungpalna ti RA No. 9225 para iti panggep ti eleksion iti Mayo 13, 2013.
“This, we cannot subscribe. To do otherwise would render inutile the condition set forth in Section 5 (2), supra….” innayon ti Comelec.
Kinuna ti Comelec a nalawag ti lengguahe ti Section 5(2): saan a makapagtaray ti maysa Filipino American wenno asinoman a dual citizen iti aniaman a mabutosan a pampubliko a puesto iti Pilipinas no saan a personal a sapataanna ti panangtallikudna iti amin a ganggannaet a pannakipagilina iti tiempo a panagpilana iti sertipiko ti kandidaturana.
Kasta met a tapno balido ti renunsiasion, kasapulan a masapataan ti apidabit iti sanguanan ti maysa nga opisial ti linteg nga otorisado a mang-administer iti panagsapata a maibatad iti nalawag ken di mapagduaduaan a termino a tallikudan ti agpirma amin a ganggannaet a pannakipagilina., inyunay-unay ti poll body.
Kinuna pay ti Comelec nga agdadata ketdi dagiti simmaruno a pagteng no sadino nga inaramat ti respondente ti US a pasaportena iti amin a ganggannaet a panagbiahena manipud Hulio 4, 2007 agingga iti Disiembre 6, 2012.
Dinakamat ti Comelec nga inaramat ti respondente iti 35 a beses ti US passportna iti panagbiahena iti sabali a pagilian manipud Agosto 12, 2004 agingga iti Disiembre 2012, ket 33 a beses nga indeklarana ti bagina a kas US citizen babaen ti positibo ken direkta a panangusarna iti American passportna imbes a ti Philippine passportna.
“Babaen dagitoy nagsaruno a pagteng, saan a nailaksid nga inarakup manen ti respondente ti pannakipagilina kas American. Babaen ti panangusarna iti American passportna, inusarna dagiti kalintegan ken pribiliheo a maipapaay kadagiti makipagili iti Amerika. Ngarud, awanen pateg ken puersa pay ti sinapataanna nga affidavit of renunciation para iti panggep a pannakakualipana iti 2013 elections,” kinuna ti poll body.
Kinuna ti Comelec a no maipalubos ti COC ti respondente para iti 2013 elections, uray awan ti kasapulan nga affidavit of renunciation, maikontra iti napapigsa a polisia a mangilaksid kadagiti ganggannaet iti panangituray iti Pilipinas.
“Saan a mailaksid a kasapulan ti pannakipagili iti Pilipinas para iti panagiggem iti mabutosan a pampubliko nga opisina, ket awan sabali a panggep ti kualipikasion ti pannakipagili no di tapno masiguro nga awan ti ganggannaet, i.e., awan ti tao nga adda ti loyalidadna iti sabali a nasion, a mangituray kadagiti umilitayo ken iti pagiliantayo wenno iti paset ti teritoriona,” kinuna ti Comelec.
Dagiti commissioner ti 2nd Division ti Comelec a nagpirma iti desision: Commissioner Lucenito N. Tagle, Commissioner Elias R. Yusoph ken Commissioner Maria Gracia Cielo M. Padaca, ken napetsaan iti Pebrero 1, 2013.
Iti interbiona iti media, kinuna ni Abarquez a mangipila iti petision para iti rekonsiderasion iti Comelec mainaig iti daytoy a desisionna a nangkansela iti sertipiko ti kandidaturana.
Ti kuestion, makaala kadi iti paborable a desision manipud iti poll body tapno agtuloy met laeng ti kandidaturana iti sanguanan nga umasidegen ti panagpipili?
Kabayatanna, tagtagiurayen dagiti umili no ania ti sumaruno a mapasamak iti daytoy a bakal ti politika iti Cabugao.#


text:
VIGAN CITY – Panangtesting no nakaalerto ti kapolisan ditoy iti pangta ti terorismo wenno maysa laeng a panangsutil kadagiti tattao?
Iti sardam ti Oktubre 30, nakigtot dagiti empleado ti maysa a kompania ti transportasion ken dagiti traysikelan nga agur-uray iti pasaheroda gapu iti naidisso a plastic bag a mapapati a naglaon iti bomba iti asideg ti bangketa ti tiendaan publiko ditoy.
Naammuan iti maysa nga agpaspasada a dina kayat a painagan a nakitada ti maysa a Tamaraw FX a nagsardeng iti akin-amianan a paset ti kalsada iti ballasiw ti Partas Transportation, maysa a lalaki ti dimsaag sa mapapati nga inan-anatna nga indisso ti maysa a plastic bag iti asideg ti bangketa iti akinlaud a pasdek ti tiendaan publiko, dagus met laeng a limmugan ket sipapardasen ti lugan a pimmanaw.
Mapapati a XAW475 ti plate number ti nasao a lugan. Di met nabigbig dagiti naglugan iti Tamaraw FX.
Nagsuspetsa dagiti nakakita iti insidente a bomba ti linaon ti plastic bag ket maysa ti timmawag iti polis tapno sukimatenda.
Nagresponde dagiti polis ngem saanda a ginaraw ti plastic bag. Binantayanda ketdi ti lugar tapno awan ti umasideg idinto a nagpatulongda iti Provincial Police Office tapno mangibaon iti bomb squad a mangsukimat iti nasao a bag.
Idi simmangpet ti bomb squad nga indauluan ni Insp. Mendoza, kinordonda ti lugar ket awanen ti pinalubosanda a lugan a lumasat. Simmangpet met ti fire truck ti Bureau of Fire Prevention a nakasagana nga agdepdep no adda maparnuay nga uram.
Kalpasan ti naanat a panangsukimat ti bomb squad iti plastic bag, naduktalanda a naglaon daytoy kadagiti pappapel ken nagawangan a plastic container ken dua a depektibo a circuit breaker.
Madama ti panangtunton dagiti polis no asino dagiti naglugan iti Tamaraw FX a nangibati iti plastic bag.
Adda pammilin dagiti agtuturay ti PNP iti panagalerto ti kapolisan gapu iti manamnama a panagdadarison dagiti tattao kadagiti nadumaduma a kamposanto iti pagilian iti All Saint’s Day ken aldaw dagiti natay.


text:
CABUGAO, Ilocos Sur – Madama a maipatpatakder ti pasdek a pakaibalayan ti regional ken municipal trial courts ditoy nga ili.
Ti bakante a lote iti sanguanan met laeng ti daan a justice building ti pakaipatpatakderan ti baro a pasdek.
Sakbayna, kiniddaw ti regional ken municipal trial courts ditoy ti pannakaidonar iti lote a pakaipatakderan ti justice hall nga ipatakder ken ibusbosan ti Korte Suprema ngem nangited ti gobierno probinsial iti commitment a daytoyen ti mangipatakder iti justice hall iti nadakamat a bakante a lote.#


text:
Biangot a talaga dagiti negosiante iti Estados Unidos. Pati panangsalaknib dagiti ahensia ti gobiernotayo iti panagtagilako ditoy pagilian ket pakibianganda.
Saan pay a naipakat ti nabaliwan nga implementing rules and regulations (IRR) ti Executive Order No. 51 wenno ti Milk Code, addan isusupringda.
Sagudayen ngamin ti EO No. 51 a malimitaran ti pannakailako dagiti infant formulas ken kasapulan dagiti kompania a mangikabil iti label kadagiti produktoda a mangballaag iti posible a pannakaisagmak ti salun-at dagiti agaramat.
Dagus a nangipatulod ti Chamber of Commerce of the United States of America babaen ken ni Thomas Donahue, presidente ken chief executive officer iti surat ken ni Pres. Arroyo a nangipeksaanda iti pannakaburiborda iti daytoy a gannuat ti gobierno agsipud ta makaapekto daytoy iti industria ti parmasiutika ken mamagresulta iti negatibo a panagtalek dagiti agipupuonan.
Nangruna a binabalaw daytoy biangot nga opisial ti sinaguday ti IRR ti EO No. 51 a mangiparit iti pannakailako dagiti infant formula kadagiti ubbing nga agtawen agingga iti tallo a maikontra (kano) iti Milk Code ken ti World Health Organization’s International code of Marketing of Breast Milk Substitutes.
No patien ni Donahue, ibilang ti IRR ti infant formula kas “potensial a pakaisagmakan ti salun-at” agsipud ta maibilin ti pannakaikabil ti warning labels nga awan ti sientipiko a pagsanggiran daytoy.
Imballaag pay ni Donahue nga iti daytoy nga addang ti gobierno, agngatangata dagiti negosio iti kalinteganda nga agipuonan iti Pilipinas.
Uray ania a pangsirigan iti surat, maysa daytoy a blackmail ti Chamber of Commerce of the USA. Kas kapaliiwan, agsobsobra dagiti anunsio kadagiti periodiko ken telebision a mangipakpakdaar kadagiti “napintas ken makapasayaat” a pagbalinan ken salun-at dagiti infant formulas iti baet a dagitoy a produkto ket awanan iti pundasion mainaig kadagiti sientipiko a pammaneknek ken panagadal.
Mainayon ditoy ti naduktalan ti United Nations’ Food and Agriculture Organization (FAO) ken ti World Health Ortganization nga adda dagiti powdered infant formula a naakaran iti Enterobacter Sakasakii ken salmonella a pakaigapuan iti sakit ken inpeksion.
Madakamat ditoy a patauden ti E. sakasakii ti neotal sepsis, meningitis ken dadduma pay a sakit idinto a maysa a bakteria ti Salmonella a mangpataud iti sabidong iti taraon, typhoid ken paratyphoid fever.
Agdadata a bukod nga interes ti nangiduron iti daytoy a bunggoy ti negosio tapno sumupringda. Dakkel a pakaapektuan dagiti produkto manipud iti US nga infant formula ta bumassit la ketdi ti paglakuanda ditoy pagilian.
Ngem kadakami, nasamsamay pay nga iduron ti DOH ti panagpasuso. Daytoy pay la ti kasayaatan a pangtaraon iti ubing agsipud ta adda dagiti ramenna a di mabirokan kadagiti infant formula a mangipaay iti nasalsalun-at, ken natibtibker a pangkontra kadagiti sakit.


text:
CERVANTES, Ilocos Sur – Maysa a lalaki ti pinaltogan ti kabsatna iti malem ti eleksion iti barangay ken SK a puon ti nakayospitalan ti biktima.
Naitaray iti Bessang Pass Memorial Hospital sa naiyalis iti Lepanto Hospital iti Mankayan, Benguet ni Joe “Ovet” Caud y Esteban, 28, naasawaan, residente iti Barangay Concepcion ditoy nga ili gapu iti sugatna ti sellangna kalpasan a pinaltogan ti kabsatna a ni Gerry Caud y Esteban, 30, naasawaan.
Segun iti report, naaddaan ti nabara nga argumento iti nagbaetan ti biktima ken ti suspek iti uneg ti balayda ket rimmuar ti biktima ngem sinurot ti suspek sana pinaltogan.
Naglibas ti suspek kalpasan ti pammaltog. Saan a narekobre dagiti inbestigador ti paltog a naaramat iti pammaltog a mapapati a 9 mm pistol.
Di pay ammo no ania ti nakaigapu ti panagsubang dagiti agkabsat.#


text:
Maika-15 a paralelo amianan
Ti maika-15 a paralelo amianan ket ti sirkulo ti latitud a 15 gradgrado iti amianan ti ekuador a plano ti Daga. Daytoy ket ballasiwenna ti Aprika, Asia, ti Taaw Indiano, ti Taaw Pasipiko, Sentral nga Amerika, ti Karibe ken ti Taaw Atlantiko.
Iti Suppiat ti Chad-Libyan idi 1978 aginggana idi 1987, ti paralelo, nga ammo a kas ti "Nalabbasit a Linia", ket nangilasin kadagiti lugar a tinengngel babaen dagiti naggugubat.
Iti daytoy a latitud ti init ket makitkita kadagiti 13 nga oras, 1 a minuto iti las-ud ti solstisio ti kalgaw ken 11 nga or-oras, 14 a minminuto iti las-ud ti solstisio ti panaglalam-ek.[1]
Likmut iti lubong[urnosen | urnosen ti taudan]
Mangrugi iti Kangrunaan a Meridiano ken mapan nga agpadaya, ti 15° a paralelo amianan ket lumabas iti:


text:
Thursday, June 29, 2017
MAPALAWA TI MATALON NO NABUSLON TI TUDO
Cabugao, Ilocos Sur – Iti panakaisar-ong ti Web In-Action kadagiti barangay ti Munisipalidad, naammuan kadagiti mannalon nga iti panagbuslon koma ti tudo iti kangrunaan a kasapulanda tapno mapalawada iti matalonda ita a Wet Season 2017 (Hunio-Nobiembre).
Nupay kasta, kaaduan ita iti manam-ayan iti kaadda ti naited a pangrugian a bukel babaen iti programa ti Gobierno Munisipal ken ti DA-RFO 1 a mausar iti panagbunubonda ken kasta metten a dakkel a katulonganda dagiti nagun-odda a Farm Machineries & Farm Implements.
Maibasar iti rekord ti DA-LGU, immabot ti 4,600 a bilang ti mannalon a nangbukel iti 35 a rehistrado nga asosasion ti mannalon iti naikkan iti pamalpalatpatan iti Cropping Calendar & Pattern of Planting iti kallabes a Wet Season 2016 babaen iti naaramid a meeting sakbay iti nasaknap a panagbunubonda. Daytoy nga aksion ket ar-aramiden ita dagiti Staff ti DA-LGU nga idauluan ni Municipal Agriculturist Robert S. Savella.
Iti kallabes a Wet Season 2016, natun-oyan iti 1, 283 ektaria a natalon iti rainfed area ken
umabot met iti 971 ektaria iti irrigated area ket nagkair nga
2,204 ektaria ti natalon iti intero a Munisipalidad. Manamnama a matun-oyan wenno manayonan pay ti bilang iti ektaria ti matalon iti agdama a panagtatalon.
Kanaig daytoy, nailunsad ita a Wet Season 2017 dagiti Municipal Techno-Demo Farm kadagiti estratehiko a lugar; Seed Production ken kasta metten iti Farmer’s Field School (FFS) in Rice Production kadagiti estratehiko a disso kadagiti 35 a barangay ti ili. Dagitoy a demonstration area iti panagtalon ket tinawen a maar-aramid a pagtuladan dagiti mannalon a pagtitinnulongan dagiti Ahensia a kas iti DA-RFO 1; OPAG-Ilocos Sur; Agriculture Training Institute (ATI)- Region 1; Ilocos Norte Research Experimental Center (INREC-Batac) ken iti LGU-Cabugao nga idauluan ni Mayor Josh Edward S. Cobangbang.
Dagitoy nga aksion ken inisiatiba ket gubuay iti napintek a programa ti Gobierno Munisipal nga idauluan ni Mayor Josh Edward S. Cobangbang tapno makomplementaran iti regta dagiti mannalon nga agpataud iti umanay a suplay a pagtaraon dagiti umili ken mangnayon iti masapulanda agsipud ta mayoridad dagiti umili iti agdepende iti kangrunaan a pagbiaganda iti Agrikultura ditoy nga ili. # (Web Situational Report)
Nupay kasta, kaaduan ita iti manam-ayan iti kaadda ti naited a pangrugian a bukel babaen iti programa ti Gobierno Munisipal ken ti DA-RFO 1 a mausar iti panagbunubonda ken kasta metten a dakkel a katulonganda dagiti nagun-odda a Farm Machineries & Farm Implements.
Maibasar iti rekord ti DA-LGU, immabot ti 4,600 a bilang ti mannalon a nangbukel iti 35 a rehistrado nga asosasion ti mannalon iti naikkan iti pamalpalatpatan iti Cropping Calendar & Pattern of Planting iti kallabes a Wet Season 2016 babaen iti naaramid a meeting sakbay iti nasaknap a panagbunubonda. Daytoy nga aksion ket ar-aramiden ita dagiti Staff ti DA-LGU nga idauluan ni Municipal Agriculturist Robert S. Savella.
Iti kallabes a Wet Season 2016, natun-oyan iti 1, 283 ektaria a natalon iti rainfed area ken
umabot met iti 971 ektaria iti irrigated area ket nagkair nga
2,204 ektaria ti natalon iti intero a Munisipalidad. Manamnama a matun-oyan wenno manayonan pay ti bilang iti ektaria ti matalon iti agdama a panagtatalon.
Kanaig daytoy, nailunsad ita a Wet Season 2017 dagiti Municipal Techno-Demo Farm kadagiti estratehiko a lugar; Seed Production ken kasta metten iti Farmer’s Field School (FFS) in Rice Production kadagiti estratehiko a disso kadagiti 35 a barangay ti ili. Dagitoy a demonstration area iti panagtalon ket tinawen a maar-aramid a pagtuladan dagiti mannalon a pagtitinnulongan dagiti Ahensia a kas iti DA-RFO 1; OPAG-Ilocos Sur; Agriculture Training Institute (ATI)- Region 1; Ilocos Norte Research Experimental Center (INREC-Batac) ken iti LGU-Cabugao nga idauluan ni Mayor Josh Edward S. Cobangbang.
Dagitoy nga aksion ken inisiatiba ket gubuay iti napintek a programa ti Gobierno Munisipal nga idauluan ni Mayor Josh Edward S. Cobangbang tapno makomplementaran iti regta dagiti mannalon nga agpataud iti umanay a suplay a pagtaraon dagiti umili ken mangnayon iti masapulanda agsipud ta mayoridad dagiti umili iti agdepende iti kangrunaan a pagbiaganda iti Agrikultura ditoy nga ili. # (Web Situational Report)
Posted by Bayan ng Cabugao, Ilocos Sur at 8:01 AM
Subscribe to: Post Comments (Atom)


text:
Bucas Grande
Ti Bucas Grande ket ti maysa nga isla iti probinisa ti Surigao del Norte idiay Filipinas. Ti isla ket kasigkay iti ili ti Socorro, Surigao del Norte.[1] Ti kalawana ket 128 kuadrado kilometro (49 sq mi).
Ti Isla Bucas Grande ket mabirukan iti adayo nga akindaya a parte ti probinsia ti Surigao del Norte. Ti bugbugtong nga isla nga ili ti isla ket ti ili ti Socorro, Surigao del Norte. Daytoy ket addaan iti dagup a kalawa iti 12,445 hektaria ken addaan iti agarup a 20,000 nga agtataeng. Ti ili ket addaan kadagiti 14 baranggay ti baranggay Don Albino Taruc, Navarro, Rizal, Del Pilar, Dona Helene, Honrado, Nueva Estrella, Pamosaingan, Salog, San Roque, Sudlon, Santa Cruz, Songkoy ken N. Sering.
Dagiti nagibasaran[urnosen | urnosen ti taudan]
- ^ "Historical Background". Socorro. Province of Surigao Del Norte. Naala idi 29 Agosto 2013.


text:
Mahabharata
Ti Mahabharata (Sanskrito Mahābhārata महाभारत, IPA: [məɦaːˈbʱaːrət̪ə]) ket maysa kadagiti dua a kangrunaan a Sanskrito nga epiko iti taga-ugma nga India, ti maysa pay a sabali ket ti Ramayana.[1]
Malaksid ti epiko apanakasalaysay ti Kurukshetra a Gubat ken ti nakaikarian dagiti prinsesa ti Kaurava ken ti Pandava, ti Mahabharata ket aglaon kadagit adu a pilosopikol ken panagraem a banag, a kas ti pannakitungtungan dagiti uppat a "gandat ti biag" wenno purusharthas (12.161). Kadagiti kangrunaan nga obra ken sarsarita ti Mahabharata ken ti Bhagavad Gita, ti sarita ti Damayanti, ken ti naipangyababaan a bersion ti Ramayana, ken ti Rishyasringa, a kanayon a naipanunotan a kas obra a kinabukbukodanda.
Iti panaikatawtawid, ti panakaisurat ti Mahabharata ket naipammadayaw kenni Vyasa. Adu dagiti naipadpadas a mangwaswas ti naipakasaritaan nga idadakkelna ken dagiti pakabuklanna a tuon. Dagiti kadaanan a paset ti testo ket saan a naipanunotan a nadadaan ngem 400 BCE, ngem ti taudan ti sarita ket mabalin a mapan ti nagbaetan ti maika-8 ken maika-9 a siglo BCE.[2] Ti testo ket mabalin a nakaabot ti kanungpalanna a porma babaen ti nasapa a Guptaa paset ti panawen (ca. maikapat a siglo CE).[3] Ti titulo ket mabalin a maipatarus a kas "ti nalatak a sarsarita ti Bhārata a dinastia". Segun ti Mahabharata, ti sarsarita ket naipaatiddog manipud ti ababa abersion ti 24,000 a berso ti tinawtawagan a Bhārata.[4]
Ti Mahabharata ket isu ti kaatiddogan a Sanskrito nga epiko.[5] Ti kaatiddogan abersionna ket sumurok a 100,000 shloka wenno sumurok a 200,000 tunggal maysa a linia ti berso (ti tunggal maysa a shloka ket maysa a kopla), ken dagiti atiddog a prosa ti pasahe. Agarup a 1.8 a riwriw a dagup dagiti balikas, ti Mahabharata ket agarup a mamin sangapulo nga at-atiddog no pagtiponen ti Iliad ken Odyssey, wenno agarup a mamin uppat nga at-atiddog ngem ti Ramayana.[6][7]Ni W. J. Johnson ket nangipadpada ti kinapangruna ti Mahabharata iti sibilisasion ti lubong iti Biblia, dagiti obra ni Shakespeare, dagiti obra ni Homer, Griego a drama, wenno ti Koran.[8]
Paammo[urnosen | urnosen ti taudan]
- ^ Datta, Amaresh (2006-01-01). "Ti Ensiklopedia ti Indiano a Literatura (Maikadua aTomo) (Devraj aginggaa=na ti Jyoti)". ISBN 978-81-260-1194-0.
- ^ Brockington (1998, p. 26)
- ^ Van Buitenen; Ti Mahabharata – 1; Ti Libro ti Kaununaan. Panagiyammo (Panagisurat ken Petsa)
- ^ Ti kayat asaoen ti bhārata ti prohenio ti Bharata, ti naisalaysayan nga ari a naitunton a nakabiruk ti pagarian ti Bhāratavarsha.
- ^ "Mahabharata".
- ^ Spodek, Howard. Richard Mason. Ti Pakasaritaan ti Lubong. Pearson Education: 2006, New Jersey. 224, 0-13-177318-6
- ^ Amartya Sen, Ti Argumentatibo nga Indiano. Dagiti sinuratan para iti Indiano aKultura, Pakasaritaan ken ti Kinasiasino, Londres: Penguin Books, 2005.
- ^ W.J.Johnson (1998). Ti Sauptikaparvan iti Mahabharata: Ti Nadawel a Panagpapatay iti Rabii. [Unibersidad ti Oxford a Pagmalditan. p. ix. ISBN 978-0-19-282361-8.


text:
Enero 6. Panangselebrar iti Tallo
nga Ari. Tallo a Mago. Pascua de Negros. El Dia de los Reyes. Ken
dadduma payen a pangawag iti daytoy nga aldaw. Daytoy ti maudi nga
aldaw a panangselebrar iti Paskua.
Daytoy ti aldaw a pananglagip
kadagiti tallo a Mago, da Gaspar, Melchor, ken Balthazar a
nangsapsapul ken ubing a Jesus. Nakitada ti pagilasinan babaen ti
baggak. Daytoy a baggak ti nangidalan kadakuada tapno makagtengda iti
nakaipasngayan ti Mesias a nanumo a kulluong. Ditoy nga indanonda
dagiti regaloda nga insenso, balitok ken mira.
Adda leyenda sadiay Italy nga iti
panagsapsapul dagitoy tallo a mago iti Mesias, naisar-ongda iti maysa
a pagdagusan nga imatonan ti maysa a baket nga agnagan iti Befana.
Dinamag dagitoy a mago no ammona ti lugar a nakaipasngayan ni
maladaga a Jesus. Inawis dagiti mago ti baket a makipagsapul ngem
nagkedked daytoy. Adu ngamin ti aramidna iti pagdagusan. Idi agangay,
simmurot met laeng ti baket. Ngem dina nasarakan ni ubing a Jesus.
Kas kuna ti leyenda, agingga kadagitoy nga aldaw, birbiroken pay
laeng ni Befana ni ubing a Jesus ket no dumteng daytoy nga aldaw,
agited ti baket kadagiti kendi ken makan a regalona kadagiti
nasisingpet ng ubbing. Agisaknap iti ayat ken pammateg kadagiti
nasisingpet nga ubbing. Wen, dagiti laeng nasisingpet nga ubbing ti
regaluanna. Makuna ngarud a babai a Santa Claus.
Panangsapul ken ni ubing a Jesus
ti sentro daytoy a selebrasion. Ta kalpasan nga ammotayon a
naipasngay ni Jesus, sumaruno itan ti panangsapul kenkuana.
Iti bugas ti pammati, saan nga
umanay ti pannakaammo a naipasngay ni Jesus iti maysa a nanumo a
kulluong sadiay Bethlehem . Saan nga umanay a makipagselebrartayo iti
pannakaipasngayna. Nasken met nga agbalintayo a kas kadagiti tallo a
mago, kas ken ni Befana. Nasken a sarakentayo met ni Jesus. Nasken
nga intay agdaydayaw kenkuana. Saan a nasken nga intay mangisagut
iti insenso, balitok ken mirra. Umanayen nga intay isaknap ken
italimameng dagiti pannursurona iti baul ti pusotayo.
Narigat kadi unayen aya a sapulen
ni ubing a Jesus? Masapulantayo a nakaidda iti kulluong babaen met
ti panangipatuldo ti baggak kadatayo.
Adda baggak ti tunggal tao. Daytoy
ti mangiturong kenkuana a magna a mapan ken ni Jesus. Daytoy ti
mangsilaw kenkuana iti nasipnget a dana nga agturong iti Messias.
Ngem saan a makita amin dayta a
baggak. Apay a saan a makita dagiti dadduma idinto a nabatad a
makita dagiti sabali? Ngamin, iti mismo a kaaunggan ti pusotayo ti
nakaibatogan dayta a baggak. Makita laeng dayta a baggak babaen ti
puso.
Adda puso ti tunggal tao. Adda
baggak ti tunggal tao. Ket sakbay a makagteng ti tao iti yan ni
Jesus, masapul a makitana dayta a baggak iti pusona. Masapul a
paidalan kadayta a baggak iti pusona tapno makagteng iti yan ni
Jesus.
Dagiti nabulsek dagiti nagliway
ken nakalipat kadagiti pannursuro ni Jesus. Natural a di makita
dagiti nabulsek dayta a baggak a nakaranraniag iti batog ti pusoda.
Ngarud, nasken a maagasan dagiti
mata ti nabulsek tapno makakita manen. Ngem sakbay a mapasamak
daytoy kenkuana, masapul nga ammuenna pay nga umuna dagiti
naitalimeng a gameng iti pusona. Masapul a takuatenna pay nga umuna
no ania ti linaon ti pusona. Adda kadi met laeng iti pusona dagiti
pannursuro ni Jesus?
No dina makita dagitoy a
pannursuro, dina makita ti baggak a mangidalan kenkuana iti yan ni
Jesus. Agnanayonto a bulsek. No di paidalan iti baggak iti pusona,
uray no tinawen a makipagselebrar iti pannakaipasngay ti Mesias,
awan met laeng ti serserbina. Ta kas kuna ti Nasantuan a Surat: “Saan
amin a mangipukpukkaw ken ni Jesus, ket agdaydayaw ken ni Jesus.”
Iti punto ni Befana, isaksaknapna
ti ayat ken pammateg lalo kadagiti nasisingpet nga ubbing. Iti
literal a panangibatad, maysa met a wagas iti idadanon iti yan ni
Jesus ti panangisaknap iti ayat ken pammateg. Maysa a wagas iti
idadanon iti yan ni Jesus ti panangisaknap iti pannursurona.
Dua a wagas nga idadanon ken ni
Jesus iti kulluong a yanna. #


text:
SANTIAGO, Ilocos Sur – Saan pay nga ammo ti naggapuan dagiti nangisit a lana a tumtumpaw iti kabaybayan ditoy probinsia.
Saan pay a maberipika no nagtaud ti oil spill iti naisadsad a Myanmar vessel sadiay Bolinao, Pangasinan.
Ngem idi bigat ti Pebrero 18, nadlaw da Kapitan Ruben Elefante ti Barangay Gabao, Santiago, Ilocos Sur dagiti nayaplag a kasla aspalto iti igid ti baybay a sakup ti barangay, a dagiti dadduma ket nagtutukel a kimpet iti tangrib ken kadaratan a naipaigid babaen ti dalluyon.
Ngem saan laeng a dagiti agindeg iti Barangay Gabao ti nakakitaan kadagiti nangisit a lana. Nakita daytoy kadagiti coastal barangays ti San Esteban, Santiago, Candon City, Santa Lucia, Santa Cruz ken Tagudin, iti maikadua a distrito iti Ilocos Sur.
Naireport met iti simmarsaruno nga aldaw ti pannakakita kadagiti tumtumpaw a nangisit a kasla aspalto iti kabaybayan ti sumagmamano a coastal barangays iti umuna a distrito, kas iti Barangay Puro iti Magsingal.
“Posible a maapektaran dagiti maritangtang iti pupokanmi ken dagiti seaweeds ta dida unay makaadayo iti nasao a likido,” kinuna ni Kapitan Elefante iti interbio kenkuana.
Maysa a mangngalap, ni Noli Etrata a taga-Barangay Gabao, ti nagpakalbo gapu ta saanna metten a maikkat ti lana a kimpet iti buokna uray kasano ti panangsabonna.
Uray dagiti bilog a kimpetan ti nangisit a lana, adu a rigat dagiti mangngalap a nangikkat kadagitoy.
Iti sanguanan daytoy a “trahedia” a kas kuna ni BFAR Regional Director Nestor Domenden, nagtitinnulong dagiti lumugar kadagiti naapektaran a coastal barangays tapno madalusan ti igid ti baybay a sakup ti lugarda.
Nangisayangkat iti panagdalus dagiti mangngalap iti Tamurong 1st, Candon City babaen ti panangikabilda dagiti nangisit a lana a kimpet iti katangriban iti sako ken drum.
“Medio narigat nga ikkaten ta agrunawda no umaldawen,” kinuna ni Engr. Ismael Ganaban, CENRO officer ti Candon City, iti interbio kenkuana bayat ti panagdalusda iti katangriban a sakup ti Barangay Tamurong.
Inlawlawagna a masapul a maikkat dagiti nasao a nangisit a lana ta agsublida met laeng iti danum no agatab.
Nangala met iti sample ti nangisit a lana dagiti kameng ti Coast Guard bayat ti panagdalusda tapno maikumpara iti oil spill a napasamak idiay Bolinao, Pangasinan nga atapenda a nagtaudan ti nasao nga oil spill a dimmanon iti maikadua a distrito ti Ilocos Sur.
Iti interbio ti DZTP Tirad Pass, inpatalged ni Gobernador Luis ‘Chavit’ Singson ti pannakaipaay iti tulong kadagiti naapektaran a mangngalap iti probinsia ti Ilocos Sur. (Karaman ti report ni Danny Antalan)


text:
Sabong
Ti sabong, ket isu ti reproduktibo nga estruktura a mabirukan kadagiti agsabsabong a mula (dagiti mula ti dibision ti Magnoliophyta, ken tinawtawagan pay ti angiosperma). Ti bilohiko nga annong ti sabong ket ti panagibanagan ti reproduksion, kadawyan daytoy a babaen ti panangited ti mekanismo para iti panagtitipon ti esperma ken dagiti itlog. Dagiti sabong ket mabalinda ti bumallasiw (panagtipon ti esperma ken itlog manipud ti sabali nga indibidual iti maysa a populasion) wenno mangpalubos ti panangibukod (panagtipon ti esperma ken itlog iti isu met laeng a sabong). Adda met dagiti sabong nga agpataud kadagiti diasporo nga awan ti pertilisasion (partenokarpia). Dagiti sabong ket aglaon ti sporangia ken dagitoy ti lugar a pagrang-ayan ti gametopito. Dagiti sabong ket isu ti taudan dagiti prutas ken dagiti bukel. Adu kadagiti sabong ket nagbalbaiw tapno napintasda kadagiti ayup, tapno dagitoy ket mapanda agiyallatiw kadagiti mota.
Dagiti nagibasaranUrnosen
- Esau, Katherine (1965) Anatomia ti mula (Maika-2 ngaed.) John Wiley & Sons, New York.


text:
Friday, March 11, 2016
WHITE GREEN CORN, MAAPITEN ITI LAS-UD TI 68 DIAS!
Cabugao, Ilocos Sur – Segun ken ni Mr. Obas Bill Y. Baclig, Agriculture Technologist ti LGU-Cabugao ken Facilitator iti lepleppas a programa ti Corn Production kadagiti mannalon iti Barangay Bato, Cabugao, Ilocos Sur a napauluan iti “Season-Long Farmers Field School of Local Farmer Technician on Sustainable Corn Production” nga inesponsoran ti DA-RFO 1, San Fernando City, La Union, Agriculture Training Institute (ATI), OPAG-Ilocos Sur ken ti LGU-Cabugao.
Innayon ni Mr. Baclig a naimula ti bukel a masasao a White Green Corn iti kalawa a 3,600 Metro-Kuadrado a nagpaay a “Learning Field” dagiti Farmer-Partners idiay Barangay Bato, Cabugao, Ilocos Sur.
Kalpasan a maikkat iti amin a nagastos ket naka-netoda iti P36,000.00 itoy a kalawa ti namulaan ti mais.
Innayon ni Mr. Baclig a no agtultuloy a maadaptar daytoy a wagas ti panagmula ti mais ket assideg a manayonan ti masapulan dagiti mannalon nangruna ta nalaka a malako ken mabalin a pagsaramsam daytoy a baro a takuat a produkto. # (Web In-Action)
Innayon ni Mr. Baclig a naimula ti bukel a masasao a White Green Corn iti kalawa a 3,600 Metro-Kuadrado a nagpaay a “Learning Field” dagiti Farmer-Partners idiay Barangay Bato, Cabugao, Ilocos Sur.
Kalpasan a maikkat iti amin a nagastos ket naka-netoda iti P36,000.00 itoy a kalawa ti namulaan ti mais.
Innayon ni Mr. Baclig a no agtultuloy a maadaptar daytoy a wagas ti panagmula ti mais ket assideg a manayonan ti masapulan dagiti mannalon nangruna ta nalaka a malako ken mabalin a pagsaramsam daytoy a baro a takuat a produkto. # (Web In-Action)
Posted by Bayan ng Cabugao, Ilocos Sur at 9:39 AM
Subscribe to: Post Comments (Atom)


text:
Pyotr Ilyich Tchaikovsky
Ni Pyotr Ilyich Tchaikovsky ( /ˈpjɔːtər ɪˈliɪtʃ tʃaɪˈkɒfski/; Ruso: ПëTp Илbи́ч ЧaйkóBckий;[a 1] tr. Ni Pyotr Ilyich Chaykovsky; 7 Mayo 1840 – 6 Nobiembre 1893),[a 2] anglisado a ka ni Peter Ilyich Tchaikovsky ( /ˈpiːtər [awan suporta]/), ket maysa idi a Ruso a komposer a dagiti obrana ket mairaman dagiti simponia, dagiti konsierto, dagiti opera, dagiti balet, ken kamara amusika. Adda kadagitoy ket dagiti kadayegan a konsierto ken teatriko a musika iti klasiko a repertorio. Isu ti immuna a Ruso a komposer a ti musikana ket nakaaramid ti napaut nga impresion ti sangalubongan, nga isu ket nangipadayeg kadagiti panagpabpabuyana a kas bisita a konduktor kadagiti kinaudi a karerrna idiay Europa ken Estados Unidos. Maysa kadagiti panagpabuyana ket idiay immuna akonsierto ti Carnegie Hall idiay Siudad ti New idi 1891. Ni Tchaikovsky ket napadayawan idi 1884 babaen ti Tsar a ni Alejandro III, ken nagunggunaan ti pension ti kabibiagna idi naladaw a tawtawen ti 1880.
Paammo[urnosen | urnosen ti taudan]
- ^ Ruso: ПëTp Илbи́ч ЧaйkóBckий, tr. Pëtr Il'ich Chaikovskiy IPA: [pʲɵtr ɪlʲˈjitɕ tɕɪjˈkofskʲɪj] ( denggen); kankanayon a "Peter Ilich Tchaikovsky" /ˈpiːtər ˈɪlɨtʃ tʃaɪˈkɒvski/ iti Inggles. Ti nagnaganna ket naisursurat pay ti "Piotr" wenno "Petr"; "Ilitsch", "Il'ich" wenno "Illyich"; ken "Tschaikowski", "Tschaikowsky", "Chajkovskij" ken "Chaikovsky" (ken dagiti dadduma pay a bersion; ti panakaisursurat ket naidumaduma kadagati dadduma a pagsasso). Ti Biblioteka ti Kongreso ket inalagad ti panag-usar a Peter Ilich Tchaikovsky.
- ^ Ti Rusia ket agus-usar pay laeng idi kadagiti daan nga estilo ti petsa idi maika-19 a siglo, a nangipakpakita ti kabibiagna iti 25 Abril 1840 – 25 Oktubre 1893. Adda dagiti nagtaudan ti reporta a petsa ti artikulo a kas daan nga estilo embes a ti baro nga estilo. Dagiti petsa ket naiyebkas ditoy a kapadpada nga estilo a kas dagiti nagtaudan a naggappuanda.
Dagiti akinruar a silpo[urnosen | urnosen ti taudan]
Midia a mainaig kenni Pyotr Ilyich Tchaikovsky iti Wikimedia Commons
Dagiti inadaw a sasao a mainaig kenni Pyotr Ilyich Tchaikovsky iti Wikiquote (iti Ingles)
- Dagiti panangilak-am ti madi a naporma nga IPAc-en
- Pyotr Ilyich Tchaikovsky
- 1840 a pannakaipasngay
- 1893 nga ipupusay
- Dagiti kompositor ti balet
- Dagiti klasiko a kompositor ti musika ti simbaan
- Dagiti kompositor ti opera
- Dagiti romantiko a kompositor
- Honorario a Kamkameng ti Naarian a Kagimongan ti Pilharmoniko
- Dagiti kompositor para iti piano


text:
LA UNION – Maysa a misis ti inallilaw ti dua a babai a
nakapukawanna iti P5,000 a kuartana.
Nabigbig ti biktima a ni Alma Arellano, 36, residente ti
Barangay Taberna, Bauang, La Union, idinto a nainaganan dagiti
suspetsa a da Lyn Jimenez alias Lyn Zabala ti San Jose Calapan,
Oriental Mindoro, ken Norlita Mostales alias Olive dela Cruz, saan a
masnop ti pagtaenganna.
Segun iti biktima, dagitoy a babbai ti nanggayyem
kenkuana ket saanna a napuotan ti simmurot kadakuada a limmugan iti
dyip. Idi agbalaw, naduktalanna nga awanen ti kuartana a P5,000, 21
karat a kuentas, 21 karat nga aritos nga agpateg iti P10,000.
Maipagarup a biktima ni Arellano iti
miembro ti grupo dagiti mannipdut manipud Cabugao-Sinait.#


text:
Ti kernel ket kangrunaan a paset ti dadduma a sapasap a
No dadduma a kita ti kernal ket agsabalida iti pamuspusan kadagiti pannakaaramid, ngem agdepende iti daremdemda ken pannakaaramatda. Dagiti sibubukel a kernel (monolithic kernel) ket ar-aramatenda dagitoy pagtungpalan babaen ti pannakapataray iti kodigo iti uneg ti pareho nga lugar ti pagtaengan ti memoria (memory address space) tapno masaysayaatan ti pannakaaramid ti sistema. Ngem, dagiti nakabasbassit a kernel (microkernel) ket pinapatarayda dagiti kaaduan a panagserbida (services) iti uneg ti lugar ti mangaramat (user space). Ti pagtungpalanda ket pannakalaing ti pannaripato ken ti sebangan ti base ti kodigo.


text:
NARVACAN, Ilocos Sur – Nagpatulong ti maysa nga ina iti polis gapu iti mapapati a panangkabil kenkuana ti bukodna nga anak idiay barangay Sulvec ditoy.
Nagpulong iti polis ni Rosemarie Barnachea, 39, balo ken residente iti nasao met laeng a barangay a kinabil ti anakna a ni Ryan Barnachea.
Sakbayna, dimmawat ti biktima iti tulong ken ni Reynaldo Balallo, barangay tanod, gapu iti panangdangran ni Ryan kenkuana. Kadua ti tanod ni Alexis Baretto, maysa nga army reservist, a napan iti pagtaengan ti biktima. Ngem mapapati a binato ida ti suspek ken ti kaduana nga ulitegna. Gapu itoy, timmawag ti tanod ken biktima iti pulis.
Naipan ti ina iti Central Ilocos Sur District Hospital gapu iti sugat a linak-amna. Positibo a nakainom iti arak dagiti dua a suspek.


text:
Naipan ti Imahen iti pasdek ti Munisipio ket sinarabo ni Mayor Edgardo “Ediboy” S. Cobangbang, Jr. apaman a naiserrek ti Ninio Jesus iti mismo nga Opisinana a binayabay ti Pamilia-LGU ken dagiti Catholic Women a nangannong kadaytoy nga aktibidad.
Kabayatanna, kastoy met ti inaramid dagiti Women of the Philippine Independent Church (WOPIC) ti ili a Cabugao, Ilocos Sur a kas pangannurotda iti Selebrasion ti “Candelaria” a paset ti Doktrina ti Simbaan-da ken paset ti Tradision iti umuna a pannakaisarungkar dagiti umuna a mayanak nga ubbing ti Pamilia iti Simbaan para iti Apo. Nangrugida met a nagipasiar ken ni Ninio Jesus idi Pebrero 3, 2015 ditoy Poblasion ken kadagiti dadduma a barangay a maserbisyuan ti Sekta ti PIC. # (Web In-Action)


text:
LAOAG CITY – Angayen ti probinsia ti Ilocos Norte ti umuna a triathlon race a maangay inton Marso 30, daytoy ti impakaammo ni Provincial Tourism Officer Ianree Raquel.
Inorganisar ti TriSports Solutions, Inc. babaen ti kooperasion ti gobierno probinsial ti Ilocos Norte ken Tri-North, gunglo dagiti triathletes, manamnama ti pannakisalip ditoy ti nasurok 200 a triathletes.
Tallo a race distances ti pagsasalipan: sprint, Olympic distance ken Olympic distance mixed relay.
Para iti umuna nga stage, agsasalip dagiti partisipante iti swimming a maangay iti beach front ti Playa Tropical Resort iti Currimao. Para iti maikadua a leg, agbisikleta dagiti partisipante a lumasat iti Currimao, Paoay, ken Laoag City babaen ti Currimao-Paoay-Suba-Balacao Road. Iti maikatlo nga stage, maangay ti run route course a mangrugi iti Plaza Del Norte Hotel and Convention Center, Laoag City babaen the Paoay Golf Course. (Manipud iti report ni Grazielle Mae A. Sales)


text:
VIGAN CITY – Tapno mapapigsa ti pannakaipakaammo ti nadumaduma a programa ken serbisio dagiti ahensia ti gobierno kadagiti umili, inlunsad ti Philippine Information Agency (PIA) iti Ilocos Sur ti “Dap-ayan Ilocos Sur” media forum babaen iti simple a seremonia itay nabiit iti kapitolio ditoy.
Ni Gobernador Ryan Luis V. Singson ti kangrunaan a sangaili iti pannakailunsad ti “Dap-ayan Ilocos Sur”, idinto a ni Deputy Regional Director ti PIA Region I Freddie G. Lazaro ti nangilawlawag dagiti pakaseknan ti baro a programa ti PIA.
Insuno ni Lazaro iti nasao a pasken ni agdama a Regional Director ti PIA iti Rehion prensa iti Ilocos Sur.
“Babaen iti “Dap-ayan Ilocos Sur,” maikkan ti gundaway dagiti maimbitaran a hepe ti ahensia ti gobierno a mangipakaammo ken mangilawlawag kadagiti programa ken serbisioda iti sanguanan dagiti kameng ti media iti probinsia; ken maikkan met ti gundaway dagiti kameng ti media nga agsaludsod kadagiti opisial ti gobierno tapno naan-anay a malawlawagan dagitoy a programa wenno proyekto,” inlawlawag ni Lazaro.
“Amin a programa ti gobierno a makaited iti pagsayaatan ti panagbiag dagiti umili ken dagiti programa ti gobierno a mangtagiben iti nabaknang a kultura Ilokana ti kangrunaan a topiko a pagsasaritaan iti taripnong,” innayon pay ni Lazaro.
Kabayatanna, dinayaw ni Gobernador Singson ti PIA-Ilocos Sur gapu iti panangilun-sad ti ahensia iti “Dap-ayan Ilocos Sur” media forum tapno adda pakaadawan ken pakaammuan kadagiti agdama a programa dagiti naduma-duma nga ahensia ti gobierno iti probinsia.
Inrusat ti PIA-Ilocos Sur ti nasao a programa babaen ti pannakitinnulong ti opisina ti Provincial Information Office (PIO) ti kapitolio.
Maysa pay a panggep ti “Dap-ayan Ilocos Sur” ket isu ti panangpapintas ti langen-langen amin a kameng ti media iti Ilocos Sur ken kadagiti amin nga opisial ti gobierno iti probinsia.
Maisayangkat ti regular a “Dap-ayan Ilocos Sur iti “media lounge” ti PIO tunggal umuna ken maudi a Hwebes kada bulan a marugian inton Septiembre.#


text:
Departamento iti Kaunegan ken Lokal a Gobierno
Ti Departamento iti Kaunegan ken Lokal a Gobierno (Ingles: Department of the Interior and Local Government; Tagalog: Kagawaran ng Interyor at Pamahalaang Lokal) ket maysa nga ehekutibo a departamento ti Gobierno ti Filipinas nga akinrebbeng para iti panagiragpat ti kappia ken urnos, mangisigurado ti pakatalgedan ti publiko, ken mangipapigsa kadagiti kabaelan dagiti paset ti lokal a gobierno. Daytoy ket akin-rebbeng pay ti Nailian a Polis ti Filipinas.
Dagiti linaon
Pakasaritaan[urnosen | urnosen ti taudan]
Idi Marso 22, 1897, dagiti daulo ti Katipunan nga indauloan babaen ni Andres Bonifacio ket nagtutumpongda idiay Tejeros, Cavite ti naamammoan iti pakasaritaan ti Filipinas a kas ti Acta de Tejeros ti Tejerosa Timpuyogan. Iti daytoy a las-ud ti panawen a ti maysa a rebolusionario a gobierno ket nabangon ket ti baro a gobierno ket nagbutos kenni Hen. Emilio Aguinaldo a kas ti Presidente ken ni Andres Bonifacio a kas ti Direktor iti Kaunegan. Ni Bonifacio, nupay kasta, ket saanna nga inawat ti puesto isunga, ni Presidente Aguinaldo ket indutokanna ni Pascual Alvarez a kas ti Direktor.
Iti panagtultuloy ti panagsalisal ti panakawaya ken ti bukod a panagturay, ti kaunegan a departamento ket nagbalin a nangruna nga opisina a naipaakem kadagiti nadumaduma a pamay-an a mairaman ti panangimaton kadagiti lokal a paset, panagaywan kadagiti kabakiran, publiko a paginagbagaan, panagtengngel ken panangimaton kadagiti polis, kontra-gulo, panangisubli iti sigud a kasasaad, panagiparang-ay ti komunidad ken dagiti programa ti pagtitinnulongan ti panagrang-ay.
Idi 1950, ti Departamento iti Kaunegan ket narakrak ket dagiti pamay-anna ket naiyalis iti Opisina ti Sibil a Pannakibiang babaen ti Opisina ti Presidente. Idi Enero 6, 1956, ti opisina ti Presidente a Panagtulong iti Panagrang-ay ti Komunidad (PACD) ket napartuat. Ti Departamento ket naisubli idi Nobiembre 7, 1972, idi napartuat ti Departamento ti Lokal a Gobierno ken Panagrang-ay ti Komunidad (DLGCD). Idi 1978, ti DLGCD ket naurnos manen ken nanaganan ti Ministro ti Lokal a Gobierno (MLG) ken kalpasan daytoy ti Departamento ti Lokal a Gobierno (DLG).
Idi Disembre 13, 1990, Republika a Tignay (R.A.) 6975 ket napirmaan iti maysa a linteg a nagpartuat ti Nailian a Polis ti Filipinas, Opisina ti Panagsalaknib ti Uram, Opisina ti Pagbaludan ken Penolohia ken ti Kolehio ti Pakatalgedan iti Publiko ti Filipinas babaen ti naurnos manen a Departamento iti Kaunegan ken Lokal a Gobierno (DILG).
Ti baro a DILG ket intiponna ti Komision ti Nailian a Polis (NAPOLCOM), ken amin nga opisina, ken dagiti agtigtignay a paset ti dati a DILG babaen ti Ehekutibo a Bilin Bilang. 262. Ti pannakaipasa ti R.A. 6975 ket nangidalanan ti panagkaykaysa dagiti lokal a gobierno ken ti puersa ti polis kalpasan ti 40 a tawtawen a panagsisina.
Listaan dagiti Sekretario ti Departamento iti Kaunegan ken lokal a Gobierno[urnosen | urnosen ti taudan]
Estruktura ti organisasion[urnosen | urnosen ti taudan]
Dagiti sumaganad a Serbisio ket nabango ti Maitutop a Departamento:
- Administratibo a Serbisio Ingles: Administrative Service (AS)
- Serbisio ti Panagaramid ti Elektroniko a Datos Ingles: Electronic Data Processing Service (EDPS)
- Pinansia ken Panagimaton a Serbisio Ingles: Financial and Management Service (FMS)
- Serbisio ti Kaunegan a Panagammiris ti Kuenta Ingles: Internal Audit Service (IAS)
- Legado a Serbisio Ingles: Legal Service (LS)
- Panagplano a Sebisio (PS) Ingles: Planning Service (PS)
Ti DILG ket buklen pay dagiti sumaganad nga opisina:
- Opisina ti Panagimaton ti Lokal Gobierno Ingles: Bureau of Local Government Supervision (BLGS)
- Opisina ti Panagran-ay ti Lokal a Gobierno Ingles: Bureau of Local Government Development (BLGD)
- Opisina ti Pnagaitignay ti Nailian a Baranggay Ingles: National Baranggay Operations Office (NBOO)
- Opisina dagiti Serbisio ti Panagparang-ay a Gandat Ingles: Office of Project Development Services (OPDS)
Dagiti sumaganad a linia nga ahensia ket mangbukel ti paset ti DILG:
- Opisina ti Panagsalaknib ti Uram (BFP)
- Opisina ti Pagbaludan ken Penolohia Ingles: Bureau of Jail Management and Penology (BJMP)
- PNP Ingles: Philippine National Police (PNP) babaen ti Nailian a Komision ti Polis Ingles: National Police Commission
Dagiti sumaganad a patakder ti edukasion ket naikapet ti DILG:
- Akademia ti Lokal a Gobierno Ingles: Local Government Academy (LGA)
- Kolehio ti Pakatalgedan iti Publiko (Ingles: Philippine Public Safety College
Dagiti nagibasaran[urnosen | urnosen ti taudan]
- ^ "Summary of Allocations | Budget ng Bayan". Budget ng Bayan. Naala idi 29 Abril 2013.


text:
Baybay ti Libya
Ti Baybay ti Libya (Griego AιBukό πέλaYoς, Latin Libycum Mare, Arabiko البحر الليبي) ket ti paset ti Baybay Mediteraneo iti amianan iti aplaya ti Aprika ti taga-ugma a Libya, kas iti Cyrenaica, ken Marmarica (ti aplaya iti itan ket akindaya a Libya ken ti akinlaud nga Ehipto, iti pagbaetan ti Tobruk ken Alexandria).[1] Daytoy a panangikeddeng ket inus-usar idi babaen dagiti taga-ugma a heograpo a mangipalawag ti akin-abagatan a Mediteraneo, ngem ti termino ket naus-usar pay babaen dagiti moderno mannurat iti panagbaniaga ken dagiti kartograpo.[2] Ti akin-abagatan nga igid ti baybay ti Creta a beddengan ti Baybay ti Libya ket mangiraman ti Banbantay Asterousia ken Tanap Mesara; daytoy a lugar ket pakabirukan dagiti adu a taga-ugma a pagtaengan ti Panawen ti Bronse a mairaman dagiti lugar ti Kommos, Hagia Triada ken Phaistos.[3]
Malaksid ti Creta, dagiti sabali nga isla iti Baybay ti Libya ket ti Gavdos, Gavdopoula, Koufonisi ken Chrysi.
Iti daya ket ti Baybay Levantino, iti amianan ket ti Baybay Honiko, ken iti laud ket ti Lingsat ti Sicilia.
Kitaen pay[urnosen | urnosen ti taudan]
Dagiti nagibasaran[urnosen | urnosen ti taudan]
- ^ George Ripley and Charles Anderson Dana, The New American Cyclopaedia: A Popular Dictionary of General Knowledge, 1861, D. Appleton and Co.
- ^ Crete Map, Eastern Crete Development Organization (2004) Fotis Serfas
- ^ C.Michael Hogan, Phaistos fieldnotes, The Modern Antiquarian, 2007


text:
Lehion (biolohia)
ilehion, iti biolohiko a pannakaidasig, ket ti saan a nasken a taksonomiko a ranggo iti kaunegan ti Linneo a panagsasaruno.
Taksonomiko a ranggo[urnosen | urnosen ti taudan]
Iti soolohiko a taksonomia, ti lehion ket:
- ababbaba ngem ti klase
- nangatngato ngem ti kohorte
- mangbukel ti maysa a grupo kadagiti agkakabagian nga urnos
Dagiti lehion ket mabalin a maigrupo kadagitisuperlehion wenno mabingbingay kadagiti sublehion, ken dagitoy manen ket mabalin a mabingay kadagiti inpralehion.
Panagusar iti soolohia[urnosen | urnosen ti taudan]
Dagiti lehion ken ti bukodda a grup kadagiti super/sub/inpra ket naus-usaren kadagiti dadduma a pannakaidasig kadagiti billit ken dagiti mamalia. Ti napno a panagusar ket buklen ti amin kadagitoy (a kakuyog dagiti kohorte ken dagiti superkohorte) iti, kas pagarigan, pannakaidasig kadagiti mamalia ni McKenna kenni Bell.[1]
Dagiti nagibasaran[urnosen | urnosen ti taudan]
- ^ McKenna, Malcolm C., kenni Susan K. Bell (mannurat). 1997. Pannakaidasig kadagiti Mamalia iti Nangatngato nga Agpang dagiti Sebbangan. New York: Unibersidad ti Columbia a Pagmalditan. ISBN 0-231-11013-8


text:
Plantilia:Ammom kadi/Agosto 28< Plantilia:Ammom kadi
- ... a ni Lord Byron (nailadawan) ket nakilaban idiay Griego a Gubat ti Wayawaya ken rinaraeman ti tattao idiay Gresia a kas nailian a bannuar?
- ... a ti Sydney ket maysa idi a penal a kolonia ken isu ti immuna a kolonia ti Britaniko idiay Australia?
- ... a ti Atenas ket isu ti kapitolio ken kadakkelan a siudad ti Gresia ken makunkuna pay a kas ti duyan ti Akinlaud a sibilisasion?
- ... a ti Shahnameh ("Ti Libro dagiti Ari") ket buklen dagiti agarup a 60,000 berso ken isu ti nailian nga epiko ti Iran ken dagiti mainaig pay a kagimongan?
- ... a ni Yuri Gagarin ket isu ti immuna a nagbaniaga ti akin-ruar a limbang?


text:
AGTULTULOY ngata ti panagbaba iti pannakapnek ken panagtalek dagiti umili ken ni Presidente Rodrigo Duterte kalpasan ti nasurok a makatawenna iti akem?
Maibasar iti kaudian a resulta ti Social Weather Station Survey, bimmaba ti Satisfactory Rating ti Presidente manipud iti sigud a “Very Good” wenno +66, ket nagbalinen a “Good laeng wenno +48. Nagpababa daytoy iti 18.
Bimmaba met ti Trust Rating ti Presidente. Manipud iti sigud nga “Excellent” wenno +75 ket nagbalin laengen a “Very Good wenno +60. Bimmaba daytoy iti 15.
Naisayangkat ti survey kadagiti 1,200 a nagsungbat nga agpapada a makabotosen manipud Luzon, Visayas ken Mindanao.
Positibo latta ti panirigan dagiti nasinged a kaaliado ti Administrasion iti panagbaba ti Satisfaction and Trust Rating ti Presidente ta pasado pay laeng ti marka a Good ken Very Good. Para kadakuada, awan aniamanna ti panagsuek ti rating ti Presidente ta uray idi panawen ti kampania ket nababa ti marka ni Duterte kadagiti surbey, ngem intarayanna met iti million a botos dagiti amin a nakasalisalna iti eleksion
Iti panagkita dagiti lider iti oposision, ti double-digit a panagsuek ti rating ti Presidente ket iyanninawna ti in-inuten a pannakaamiris dagiti umili iti gapuanan ken panagtalekda kenkuana a nangrugi iti nangato a marka manipud pay idi agakem a mangidaulo ti pagilian.
Para ken ni Senador Antonio Trillanes IV, kangrunaan a kritiko ti Presidente, ti panagsuek ti rating ni Duterte iti SWS third quarter survey ket pammaneknek a dagiti umili ket mangrugidan a maamiris ti pudno a galad, kababalin ken kabaelan ti nabutosan a Presidente.
Kadagiti naglabas nga administrasion, normal laeng ti panagbaba ti rating dagiti amin a nagakem a Presidente ti Pilipinas. Nangrugi iti nangato a rating dagiti nag-presidente – da Corazon Aquino, Fidel Ramos, Joseph Estrada, Gloria Arroyo ken Benigno Aquino III – ngem iti panaglabas dagiti tawen, bimmaba amin dagiti Satisfactory and Trust rating-da. Nag-negatibo pay dagiti dadduma.
Kadawyanen ti panagbaba ti rating dagiti nagakem ken agdama a presidente ti Pilipinas. Normal dayta ta iti panagakem ti Presidente iti maysa laeng a termino nga innem a tawen ket awanen ti pampanunotenna a re-election wenno pailayonto manen ta maminsan la ket ngarud a pabotosan ti presidente kas sagudayen ti 1987 Constitution.
Mabalin lattan nga aramiden ti Presidente dagiti kayatna nga iyimplementar a programa nga awan ti pagamakanna no makagura dagiti umili ta saan metten a mabalin a pailayon iti saadna. Saan a kas dagiti pangulo iti sabali a pagilian, kas sadiay United States of America, nga uppat a tawen ti termino ti Presidente ken mabalinna ti pailayon iti saadna.
Nagsuek ti rating ti Presidente ta mariknan dagiti adu a Pilipino ti kinaginad ti pannakagun-od dagiti adu a karina idi panawen ti kampania a mangpatalna ti pagilian ken mangpasayaat ti kalidad ti panagbiag dagiti umili. ImpaNnakkel ni Duterte idi panawen ti kampania a paksiatenna ti panagraira dagiti krimen nangruna ti illegal a droga iti las-ud iti tallo agingga iti innem a bulan. Inkarina a parmekenna ti kurapsion ken ikagumaanna ti pannakagun-od ti kappia iti sapasap a pagilian. Impasindayagna a padur-asenna ti ekonomia ken pasayaatenna ti kasasaad dagiti mangmangged ken mannalon. Imbidana ti panangsolbarna ti problema ti transportasion ken komunikasion, ken panangirupirna ti karbengan ti soberenidad kadagiti teritorio ti Pilipinas iti West Philippine Sea iti panangsakup ti China. Ngem ania dagiti nagapuanan ken ar-aramiden ti Presidente tapno matungpalna dagita a kari?
Mapapati a maysa kadagiti nagsuekan ti rating ti Presidente ket ti nadara a kampania kontra illegal a droga. Adu dagiti mangkritkritikar kenkuana gapu kadagiti mapaspasamak nga extrajudicial killings wenno dagiti summary executions dagiti masuspetsa a drug pushers ken users.
Imbes a dumngeg ti Presidente iti kritisismo dagiti human rights advocates kas ti Commission on Human Rights, United Nations, Europian Union, Simbaan Katolika ken dadduma pay a sektor a mangtubtubngar kadagiti pannakalabsing ti kalintegan dagiti tattao, ngem pagsasawanna ketdi ida kadagiti dakes a sarita. Iti ngamin naisayangkat a survey, siam iti kada sangapulo kadagiti 1,200 a napagsaludsodan, dagiti mayat a maarestar a sibibiag dagiti suspek nga adda pakainaiganna iti illegal droga.
Maibilang a nangato pay laeng ti Satisfaction and Trust Rating ti Presidente, ngem nasurok pay laeng isuna a makatawen iti akem, ket nagsueken ti panagtalek ken pannakapnek dagiti umili kenkuana. Binutosan dagiti 16 Million a Pilipino ni Duterte iti namnamada nga isu ti mangiturong ti pagilian iti nasayaat a kasasaad a nabayagen a tartarigagayan dagiti umili. Rumbeng laeng a susteneren koma ti Presidente dayta a panagtalek dagiti kaaduan a botante kenkuana ken supapakanna iti makapnek a serbisio kadagiti umili. (Eden A. Alviar)


text:
MAGSINGAL, Ilocos Sur – Panagtakaw wenno gura ti motibo ti pannakapatay?
Dagitoy ti palpalutpoten dagiti inbestigador ditoy a posible nga anggulo iti pannakapapatay ni Basilio Robino, 44, baro, residente ti Barangay Manzante ditoy iti agarup 11:30 ti rabii ti Pebrero 25 babaen dagiti di pay nabigbig nga armado a tattao.
Segun iti inisial nga inbestigasion, matmaturog ni Rabino iti pagtaenganna idi rinapido dagiti suspetsa a nagpuesto iti ruar ti balay.
Kalpasanna, simrek dagiti suspetsa ket pinaltoganda manen ti biktima.
Nakarekobre dagiti nagresponde a polis iti 22 a kapsula a nagtaud iti armalite rifle iti nakapasamakan ti krimen.
Naluktan dagiti kabinet ken drawer iti uneg ti pagtaengan ti biktima ket mapapati a kinasakas dagiti suspetsa dagiti personal a gamit ken kuarta daytoy.
Di pay ammo ti kadagupan ti natakaw a kuarta agsipud ta awan ti kabbalay ti biktima.
Segun dagiti kaarruba ti biktima, nangegda dagiti nagsasaruno a putok ngem nagbutengda a rimmuar amangan no mairamramanda.


text:
Friday, December 29, 2017
SELEBRASION TI PASKUA 2017, INANGAY TI SCHOOL-BASED KEN DISTRITO ITI DEPED CABUGAO
Cabugao, Ilocos Sur – Inangay ti Cabugao North Central School ti Christmas Program 2017 idi Disiembre 19, 2017 iti Cabugao Cultural and Sports Complex, Brgy. Rizal, Cabugao, Ilocos Sur idinto ta idi met Disiembre 20, 2017 iti Cabugao South Central School, Brgy. Bonifacio, Cabugao, Ilocos Sur. Adu met dagiti pageskuelaan ti ili iti naggigiddan/nagsasaruno a nangangay ti Christmas Program-da kadagita a nadakamat a petsa.
Kanaig daytoy, naangay met ti Christmas Party and Reunion ti Cabugao Public School Teachers and Retirees Association (CABPUSTERA) idi Disiembre 21, 2017 iti Barangay Rizal, Cabugao, Ilocos Sur. Nasangaili ditoy dagiti Opisiales ti LGU-Cabugao nga indauluan ni Mayor Josh Edward S. Cobangbang.
Nangited ti Mensahena iti Paskua 2017 ti Ama ti Ili kadayta a panagtitipon. # (Web In-Action)
Kanaig daytoy, naangay met ti Christmas Party and Reunion ti Cabugao Public School Teachers and Retirees Association (CABPUSTERA) idi Disiembre 21, 2017 iti Barangay Rizal, Cabugao, Ilocos Sur. Nasangaili ditoy dagiti Opisiales ti LGU-Cabugao nga indauluan ni Mayor Josh Edward S. Cobangbang.
Nangited ti Mensahena iti Paskua 2017 ti Ama ti Ili kadayta a panagtitipon. # (Web In-Action)
Posted by Bayan ng Cabugao, Ilocos Sur at 9:02 AM
Subscribe to: Post Comments (Atom)


text:
CANDON CITY – Agproblema la ketdi daytoy a motorista gapu iti dina pangitaltalek iti paglintegan a maiparit ti agikuyog iti patadem bayat ti implementasion ti Comelec gun ban.
Naimbitaran ni Raymund Nacion, 28, residente iti Barangay Lingsat, Sta. Maria, Ilocos Sur iti kuerpo ti polis ditoy kalpasan a nakasukain dagiti polis iti maysa a kutsilio iti motorsiklona bayat ti panag-checkpoint dagitoy iti sanguanan ti tiendaan publiko ditoy idi agarup alas dos ti parbangon ti Marso 13.
Pinasardeng dagiti polis ti TMX motorcycle a nagluganan ni Nacion iti checkpoint agsipud ta awan ti helmetna.
Nakita dagiti polis ti kutsilio nga agatiddog iti 11 a pulgada a naiseksek iti sanguanan ti motorsiklo.
Nainget nga ipakpakat dagiti polis ditoy ti ordinansa a “no helmet, no travel” policy a pakamultaan dagiti aglabsing.#


text:
VIGAN CITY – Maisayangkat ti dua nga aldaw a panagpasaporte para kadagiti agindeg iti probinsia ken kabangibangna iti provincial capitol ditoy inton Hunio 23-24.
Pagtinnulongan ti Department of Foreign Affairs Region I ken ti provincial government ti nasao a gannuat a pakaprosesuan ti agingga iti 600 nga aplikasion.
Makainut dagiti aplikante agsipud ta saandan a mapan pay iti San Fernando City, La Union nga agaplikar iti pasaporteda.
Maproseso dagiti aplikasion iti Hunio 23 ket maruk-atan dagiti pasaporte iti sumaruno nga aldaw.#


text:
Monday, October 24, 2016
NAIYENDORSO TI LGU-CABUGAO A KALIKAGUM DAGITI MANNALON, PINATGAN TI DA-RFO 1
Cabugao, Ilocos Sur – Naaramid ti pannakabendision dagiti kabarbaro a makinaria ken Farm Implement ditoy LGU-Cabugao, Ilocos Sur babaen ti panangbendision ni Rev. Fr. Felix Costales, Parish Priest, Cabugao Catholic Church iti Oktubre 24, 2016 idiay sango ti Cabugao Cultural and Sports Complex, Brgy. Rizal, Cabugao, Ilocos Sur.
Indauluan ni Mayor Josh Edward S. Cobangbang iti pannakai-turnover dagiti nadakamat a makinaria ken ramit ken binayabay dagiti Opisiales ti ili nga isuda Vice Mayor DJ Savellano; SBM Atty. Randy B. Kinaud, Committee Chairman on Agriculture; SBM Danny Q. Gazmen; SBM Vicky S. Serna; SBM Dr. Jemaima S. Tan-Yee; SBM Atty. Bryan Jett S. Pano; SBM Josefina S. Vallejo; kasta metten dagiti DA-LGU Staff nga idauluan ni Municipal Agriculturist Robert S. Savella; Opisiales ti barangay a nagatendar ken maseknan nga Opisiales dagiti mannalon nga immawat dagiti nadakamat a makina ken ramit-agrikultura.
Segun ken ni Municipal Agriculturist Robert S. Savella, nagun-od dagiti nadakamat a makinaria ken ramit babaen iti naregta a panagkalikagum dagiti maseknan nga asosasion ti mannalon ken iti babaen ti panangiyendorso ti Local Government Unit (LGU) ti Cabugao iti kiddawda a naiturong iti Ahensia ti Departamento ti Agrikultura (DA) ken iti Opisinana iti DA-Regional Field Office (RFO 1), San Fernando City, La Union.
Innayon ni Mr. Savella a dagiti nadakamat a makinaria ken ramit ket napatgan babaen iti Grant ken Counterpart kas iti sumaganad: maysa a Hand Tractor (Kuliglig) with Complete Accessories (Grant) a maited iti Pug-os Farmers Association-SWISA nga idauluan ni Mr. Elmer G. Bromeo; maysa a Hand Tractor (Kuliglig) with Complete Accessories ken maysa a Rice Thresher (agpada a Grant) ken naited iti Alina-ay Farmers Association nga idauluan ni Mr. Jovencio Selma ti Barangay Alina-ay, Cabugao, Ilocos Sur; maysa a Tractor (Ford brand) a naited iti Namnama Farmers’ Association iti Barangay Maradodon, Cabugao, Ilocos Sur ken nagun-od daytoy babaen iti Counterpart Scheme (90-10%).
Kabayatanna, impeksa dagiti dadaulo ti asosasion nga immawat kadagitoy a makinaria ken ramit iti panagyamanda iti Departamento ti Agrikultura (DA) iti panangawatdan kadagiti kalikagumda.
Posted by Bayan ng Cabugao, Ilocos Sur at 1:13 PM
Subscribe to: Post Comments (Atom)


text:
Ti Manama (
Uray no dagiti agdama a singin a siudad ti Manama ken Muharraq ketagparangda a naggiddan a napundar kadagiti tawen ti 1800,[1] nadaydayeg ti Muharraq gapu ti depensa a lokasionna ken isu nga idi ti kapitolio ti Bahrain aginggana idi 1921. Ti Manama ket nagbalin a kapitolio ti pagtagilakuan, ken isu idi daytoy ti ruangan iti nangruna nga Isla Bahrain. [2] Idi maika-20 a siglo, ti baknang iti lana ti Bahrain ket timmulong a nagpapardas nga idadakkelna ken dagidi tawen ti 1990, ti naituntunos a ganetget iti dibersipikasion ket nakaiturongan ti panagpadakkel dagiti sabali nga industria ken timmulong a nangbaliw ti Manama iti maysa a nangruna a sentro idiay


text:
VIGAN CITY – Nainaguraran ti kabarbaro a National Heroes building ti Ilocos Sur National High School kas paset ti selebrasion ti maika-111 a Foundation daytoy a pagadalan.
Mismo a dagiti agkabsat a Singson, da Congressman Ryan Singson ken ni dati a Congressman Ronald Singson, dagiti kangrunaan a sangaili dagiti mangisursuro iti nasao a pagadalan nga indauluan ni Dr. Giovanni Velasco iti pannakainagurar ti nasao a building.
Napunduan ti nasao a pasdek babaen ken ni dati a Congressman Ronald sa intuloy ti kabsatna a ni Congressman Ryan ket manamnama a mangsullat kadagiti pagkurangan a kuarto dagiti agbasbasa ditoy a pagadalan.
Ti ISNHS ti maysa kadagiti kaduogan a pagadalan publiko iti Ilocos Sur.#


text:
CANDON CITY – Naisayangkat ti Mega Jobs Fair ken One Stop Shop iti Candon Civic Center kas paset ti pannakarambak ti Aldaw ti Wayawaya ditoy siudad.
Inyussuat ni Congressman Eric Singson ken ti gobierno ti siudad ditoy, sangapulo ket tallo nga ahensia ti gobierno a pakaibilangan ti Philhealth, PAG-IBIG, SSS, OWWA, POEA, PRC, TESDA, RED CROSS, DTI, DSWD, NSO, CSC KEN DOLE, 14 nga overseas employers ken 36 a lokal a kompania ti nakipaset iti jobs fair.
Kinuna ni Singson a dakkel ti maitulong ti jobs fair iti pannakabirok dagiti awanan panggedan iti trabahoda saan laeng iti lokal no di pay iti ballasiw taaw.
Tinawen nga isaysayangkat ni Singson ti jobs fair kas tulongna kadagiti kailianna iti maikadua a distrito a maaddaan iti panggedan. (Danilo Antalan)


text:
Ni Errol L. Abrew
DUA lawasen a nangrugi ti klase. Maikapatkon koma a tawen iti hayskul ngem marigatanen da tatang ken nanang a mangisakad iti panagtuloyko.
Makitam met barok, arig saggaysa la a busloganen ti makalapan dita Gulpo, insungona. Kurang pay sukat ti krudo, insennaay ni tatang.
Awanen, nagadu nga Intsik dita lauden, Paquito, nagdarakkel a barkot’ pagakupda. Awan met maaramidan ti gobierno, puro sao. Dida met aggunay a mangbugaw la koma, tsk, tsk, tuwid na daan, ppttuu, impugtit ni Nanang.
Sanabale ta intext met ni Angkelmo a Rollie, a no kano kayatmo, umulikan Baguio ta sika pay la ti boy idiay kaseraanda, inyipus ni Nanang a madama nga ikabkabilna iti labba ti ilakona nga asin.
Ninto kanon antim a Gracia ti mangpaeskuela kenka tutal awan met anakda, innayonna. Nakapuy met a broodcock ni angkelmo, ingngursiit ni nanang.
Oy Agapita, data man ngiwatmon, sika a bakbaketan, bayawmo ta ilanglangdetmon, ingkusilap ni Tatang.
Limakami nga agkakabsat ket siak ti inaudian. Sa ket only living boy in New York a kunada. Ni Manang Candida, inaunaan, pada met lan’ tatang nga aggagaud ti asawana.
Nakiasawa a dina oras. Anansata napankam’ idi nagsirip a babbarito idiay igid ti baybay. Kapilitan nga impulongko ken ni Tatang iti bainko ta kunami no sinno dagiti agin-indayon iti uneg ti bilog a nakaparada, duada met gayam ken ni Manong Sito a karus-dikki ti agan-anangsab a bimmangon idin ta pinuruakanmi idat’ rebentador ta inranada ketdi metten ti nagkua iti Paskua.
Nag-Japan met ti maikadua. Isut’ nangipaw-it inggatangmi iti bilog. Ngem kunana a Yakuza kano met ti naasawana. Nabayag, awan metten damagmi. Kristo met ti pallotan ti naasawa ti maikatlo. Kunam pay, kasla na-phobia metten ni Manang Eutropia. Isu ita ti nabati a kadkaduan nanang nga agisursor iti ikan ken asin.
Nasinga ti panagpampanunotko idi pagtimkannak ni Tatang.
‘Nia, Cabiong, kaanoka ngarud agpa-Baguio barok? Ta uray ibulodanka pay la kenni Pare Trops ti pagpletem, impasingkedna.
‘Ton bigaten, Tang, ta isimpak pay dagitoy gamigamko, nakunak ta diak pay nakapakada ken ni Pining.
‘NIAT’ kueem idiay Baguio? nakamirugrog ni Pining idin ta nakadalukappitkamin iti abay ti bilog iti sirok ti kabus a bulan.
Kayatko ti makalpas uray hayskul laeng, nagpinnerrengkami. Numan pay ingkari ni anti Gracia nga agkolehioakto, diak pay met ammot’ sasawek ta ne, diak pay met nakita.
Di isukatnakto ngaruden a? ayug-manidsidir ti diar ni Pining. Nasiputak nga ingkayangna bassit ti dalukappitna, ket ammok lattan a di nagaruat iti panty iti nawakray a dasterna. Adda kimmulaiseg iti luppok, ngem ti agat’ bagsang nga ayamuomna ti nangteppay ti umayen a tatangarak. Sa ket iti direksionmi ti tinurong ti puyupoy ti angin nga adda naipalais a pay-od-takki iti komunal a kasilia iti barangaymi. Awanen, natukkol a naminpinsanen ti agtubtubo a derrepko.
Ngem uray la nakellaatak idi bigla a pinasumbangir nga inyakkub ni Pining dagiti dakulapna iti rupak ket diak naalistuan dagiti bumegbeggang a bibigna.
Uray agat’ bagsang sanabale, imbag la ngem ‘diay awanen, kunak iti unegko ket nagiskrema dagiti dilami.
(Adda tuloyna)


text:
SINAIT, Ilocos Sur – Kas panagtungpal iti pammilin ti Presidente a pannakaiwayat ti all-out war maikontra iti amin a klase ti sugal, nangisayangkat ti nagtitipon nga elemento ti kapolisan iti anti-illegal gambling operation sadiay Barangay Namnama ditoy nga ili a nagtungpal iti pannakatiliw ti maysa a agpappapusta idi malem ti Pebrero 21.
Inaresto ti nagtitipon nga elemento ti CIDG Ilocos Sur, Sinait police station, PIB ken ISPPSC ni Romeo Agsalog y Ines, 59, naasawaan, residente iti Barangay Ricudo, Sinait, kalpasan a natiliwan iti akto a panagawatna iti pusta nga aramatna ti papelitos manipud iti Small Town Lottery ngem awan ti maipakitana a dokumento a nangted iti otoridad nga agkolekta iti pusta.
Segun iti report, nakataray ti maysa a lalaki a pimmusta idi naangotanna ti kaadda dagiti polis.
Kinuna ni Agsalog nga iti Small Town Lottery (STL) sadiay Badoc, Ilocos Norte ti pangiremitanna kadagiti nakolektana a pusta.
Naipan ni Agsalog ken dagiti nakumpiska kenkuana iti Ilocos Sur CIDG Office iti Camp President Elpidio Quirino Bulag, Bantay, Ilocos Sur para iti umisu a disposision ken dokumentasion.
Iti kaudian a report, idi Pebrero 22, naipila ti kaso a panaglabsing iti PD 1502 kas inamendar ti RA 9287 maikontra ken ni Agsalog iti Regional Trial Court, Branch 24, Cabugao, Ilocos Sur ket nai-docket iti babaen ti Criminal Case No. 3585-K.
Nairekomenda nga agpiansa ni Agsalog iti P20,000.00 para iti temporario a wayawayana.
Maipalagip a pinirmaan itay nabiit ni Presidente Rodrigo Roa Duterte ti Executive Order No. 13 a nangibilinanna iti Philippine National Police iti panangpugipogna iti amin a klase ti illegal a sugal.
Tardiet a pugipogen ti PNP ti amin a klase ti sugal iti las-ud iti innem a bulan. (Tawid News Team)


text:
Timek Ti Barangay
BGY. ABBEG, ALCALA, CAGAYAN
Ti pudno a panagserbi ket aramid ti natan-ok nga mangaidaulo
Ni Kapitan Robert C. Paquing ket saan a maibilang nga agdadamo no maipanggep ti panagsebi iti barangay a kas opisyal ta isuna ket nagserbi iti las-ud ti 9 a tawen a kas Bgy. Kagawad. Idi nalpas na ti maudi a termino na, nagtaray a kas Punong Barangay ket isu ti napagasatan a nangabak idi napalabas nga eleksyon.
Kadaguiti umuna a bulan iti panagtugawna, binuangayna daguiti naduma-duma a komite (Outstanding Committees kas kadaguiti sumaganad; Committee on Agriculture, Committee on Education, Committee on Health ken dadduma pay a komite. Nagnanayon pay ti members ti BHW, nagbalin nga pito (7) itan. Kasta met ti Bantay Bayan wenno Barangay Tanod 14 ti miyembro itan.
Adu daguiti arapaap na nga aramiden para iti pagsayaatan daguiti kabarangayanna. Kas ti pannakalukat ti maysa kilometro (1 km) nga farm to market road tapno malag-anan daguiti mannalon kadaguiti rigat ken gastos da nga agbunag kadaguiti apit da manipod taltalon angingga kalsada.
No maipanggep ti edukasyon, nalpas itay nabiit iti pathway iti Abbeg Elementary School para iti pagsayaatan daguiti agad-adal nga ubbing iti daytoy a barangay. Idi no tiempo ti todo, nalubo ti pagnaan daguiti ubbing manipud kalsada agingga ti uneg ti inaladan ti eskwela.
Adda pay 3 km nga nabatuan nga barangay roads kadaguiti nadumaduma a paset ti barangay tapno napintas ti dalan a pagdaliasatan daguiti luglugan a sumrek ditoy a barangay. Napapintas pay ti alad ti multi-purpose building a dati ket dayya-dayyang. Madama met ti pannakapatakder ti maysa nga artesian well with pressure tank iti zone 7 tapno adda pangalaan daguiti taga zone 7 iti nadalus ken portable water supply da. Daytoy nga artesian well with pressure tank ket naggapu ti pondo ni Hon. Criselda I. Antonio, Mayor ti Alcala.
Mangnamnama daguiti bgy. Officials iti daytoy a barangay nga inton sumarsarono a bulan wenno tawen ket maaprobaranton daguiti adu nga barangay resolutions nga insumiter da iti prubinsya ti Cagayan-naglaon daguiti arungaing ken pakaseknan da iti bgy. Abbeg, kas koma iti imprastraktura a kas kalsada, padanum ken dadduma pay nga kasapulan daguiti lumugar tapno mapasayaat iti kasasaad ti kondisyon ti pammatmataudan da iti inaldaw-aldaw a pagbiagan.
No maipanggep ti urnos ken talna, iti uneg ti barangay mabalin nga ibaga nga drug-free ken mabalin pay nga ibaga a ti Bgy. Abbeg ket isu ti katalnaan nga barangay iti Alcala.
Daguitoy met apo ti Project nga nalpas iti las-ud ti 7 a bulan a panagtakem ni Capitan Robert C. Paquing;
Perimeter Fence ti Multi-purpose (Php57,000.00)
Artesian Well with Pressure Tank (Php50,000.00)
Abbeg Elementary School Pathway (Php150,000.00)
Adu pay ti sabali nga incamto aramiden a kas Barangay Officials para iti pagsayaatan ti barangay ken ti bumarangay babaen iti suporta ken tulong da Gobernador Alvaro T. Antonio ken Bise-gobernador Leonides N. Fausto.


text: SEARCH FOR SIGLAT AWARDS 2013. Nagpaala dagiti kameng ti Evaluation Team iti Search for Siglat Awards 2013 iti pakalaglagipanda a retrato a kaduada ni Mayor Edgardo S. Cobangbang, Jr. kalpasan ti insayangkatda nga ebaluasion kadagiti entries ti LGU Cabugao iti Siglat Awards 2013 kas tampok ti selebrasion ti Kannawidan Ylocos Festival a maangay inton Enero 29-Pebrero 3, 2014. Idi Pebrero 2, 1818, naisina ti Ilocos Norte manipud iti Ilocos Sur babaen ti maysa a royal decree ngem sakup ti Ilocos Sur ti akin-amianan a paset ti La Union (agingga iti ili ti Namacpacan (Luna itan) ken ti sibubukel a probinsia ti Abra ken naiyapiring kenkuana (annexed) ti sub-province ti Lepanto ken Amburayan ti Mt. Province. Ngem idi Marso 1917, impasa ti Philippine Legislature ti Act 2683 a nangituding ti agdama a geographical boundary ti Ilocos Sur. (Salvador A. Espejo)


text:
Ampatuan, Maguindanao
Ti Ampatuan ket maysa a maika-4 a klase nga ili iti probinsia ti Maguindanao iti Filipinas.
Dagiti baranggay[urnosen | urnosen ti taudan]
Ti Ampatuan ket nabingbingay a politikal kadagiti 11 a barbaranggay.[2]
- Dicalongan (Pob.)
- Kakal
- Kamasi
- Kapilpilaan
- Kauran
- Malatimon
- Matagabong
- Saniag
- Tomicor
- Tubak
- Salman
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Maguindanao". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 28 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Maguindanao". Datos ti Populasion ti Ili. Dibision ti Panagsukisok ti LWUA. Naala idi 21 Oktubre 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
VIGAN CITY – Ti pannakapabassit ti kinapanglaw dagiti residente iti 50 a porsiento ti maysa kadagiti puntiria ti gobierno ti siudad ditoy a gun-oden iti las-ud ti tallo a tawen.
Daytoy ti impalgak ni Mayor Eva Marie S. Medina a maysa kadagiti naibaskag iti strategic planning seminar a naangay iti Taguig itay nabiit.
Nakipartisipar iti nasao a seminar dagiti agtuturay ti siudad, dagiti hepe dagiti nadumaduma nga ahensia ken dadduma pay nga opisial tapno maurnos dagiti programa ken direksion ti siudad iti tallo a tawen iti babaen ti administrasion ni Medina.#


text:
EMCEE:
Adda dua nga agar-arem ken ni ading balasang
Maysa a baro ngem adda met ugalina a nakersang:
Nakaguapguapo nga agpayso, isu nga agrurutap ti tsiksna
Kuna pay dagiti dadduma ket nakasadsadut man dayta
No isu ti pagtinnagam inumento laeng ti luam
Nasaysayat laengen nga agbaakka no isu ti pakiasawaam
Ti maysa pay nga agar-arem ket balo
Nasingpet ken nagaget a tao awanan iti bisio
Nupay gagangay laeng ken inun-una ngem ti balasang
Ngem age doesn’t matter kano kuna ni Nana Ansang
Dua ti tisiking ti balo ngem immalada met iti ama
Isu a makamaymayaten ni balasang a mangsungbat kenkuana
Ngem no makitana ni baro ket agbaliw pangngeddengna
Ta kasla ketdi kimpet iti baro ti pusona
Ti balasang itan ne, isun tay agpampanunot
Ad-adalenna ita a, ti bagina no ania ti masurot
Talaga a mariribukanen aramidna di payen agsusurot
Ta talaga met a narigat a desisionan ti kastoy a parikut
Ta no nakapuyka nga agamiris ket sikanto iti udina agbabawi
Isu a nasken la unay ti panangtingiting iti panagpili
Ta ti panagasawa saan a kas iti kalluto nga innapuy a yula
No marikna ti pudotna ken no masinit dayta dila
Daytoy ngarud ti tema nga inda pagsalisalan
Dagiti bumubukanegan iti ili ti Tubao a kapintasan
Isu a patgek a tallaong agulimekkayon
Ta ipasakon ti mikropono iti agrebbeng a mangtimon
DAGITI AGBIBIAG:
Mangiturturong
Prinsesa ti Bukanegan
Prinsepe ti Bukanegan
MUSIC: Ilocano song
MANGITURTURONG:
Gagayyem ken kakabsat, ammak ken innak ida
Dakayo nga ub-ubbing ken dagiti kabataan dita
Naimbag nga orasyo amin a sangapada
Adtoy ti bukanegan ti ilitayo a Tubao naipangruna
Ta biagenna ti aw-awid ni Ilokano ken dadduma pay a kultura
Ti bukanegan ket pagraragsakan idi dagiti appo ken amma
Tunggal dumteng iti matagtagiuray a panagpipiesta
Isu ngarud a nasayaat la unay
Ti panagisubli dagitoy a saguday
Tapno dagiti kabataan inda ipateg pay
Ti pulida ken nakaiyanakanda a daga nga awanan saway
Siak ni (nagan) ti napusgan a mangiturong
Iti daytoy naipangpangruna a tallaong
Ti pagsusikan dagiti bumubukanegan
Ket maipapan iti balasang a mariribukan
Dua dagiti napasnek nga agar-arem kenkuana
Maysa a nataer a baro ngem adda madi nga ugalina
Idinto ta ti maysa ket balo a kabambanuaganna
Ngem nagaget ken nasingpet nga awan ti bisiona
Ni ading balasang mariribukan
Isu ngarud daytoy ti akem ti bukanegan
Masolbar ti parikut ti asinoman
Babaen kadagiti maidatag a kapanunotan
Ti prinsipe ken prinsesa iti bukanegan
Ti mangirupir a ti rumbeng a pilienna
Ti balasang nga agprobproblema
Ket ti baro a nakaguguapo
Ta maibagay kenkuana a saan ket a ti balo
Ta ti tao ket di agnanayon a loko
Ta saan a kasta ti natural ti tao
Dumtengto met ti panagbalbaliwna kano
Lalo no daytoy ket addanto ti ubbana a guapo
Wenno addanto ti bebina aw-awirenna a nalungpo
[ Adda tuloyna ]


text:
NARVACAN, Ilocos Sur – Simmuko iti polis ti maysa a mannalon ken dagiti tallo nga anakna a lalaki sakbay a maarestoda idi bigat ti Mayo 2.
Boluntario a simmuko iti polis ditoy da Jerry Collo y Perala, 59, naasawaan, mannalon; ken dagiti annakna a pakairamanan da Jun Jun Collo y Molina, 32, naasawaan; Noel Collo y Molina, 26, baro; ken Kevin Collo y Molina, 21, baro, college student, residenteda amin iti Brgy. Orence, Narvacan, Ilocos Sur.
Addaanda amin iti standing warrant of arrest nga inyisio ni Judge Geraldine B. Ramos ti 4th Municipal Circuit Trial Court kanaig ti kasoda nga attempted homicide a naipababaen iti Criminal case No. 5454-N.
Naikustodia dagiti akusado iti police station para iti dokumentasion ken umisu a disposition.#


text:
Akin-amianan a Hemisperio
Nagsasabtan: 45°0′0″N 0°0′0″E / 45.00000°N 0.00000°E
Ti Akin-amianan a Hemisperio[1] ket ti kagudua ti planeta nga adda iti amianan iti ekuadorna—ti balikas a hemisperio ket literal a kaibuksilanna ti “gudua ti espera” wenno "gudua ti globo". Daytoy ket mabalin pay a mangibaga ti gudua ti nainlangitan nga espera iti amianan ti nainlangitan nga ekuador.
Gapu ti pagtayyekan a pannakapakbo ti Daga, ti panaglalam-ek idiay akin-amianan a hemisperio ket agpaut manipud ti solstisio ti panaglalam-ek (kadawyan a Disiembre 21) aginggana iti bernal nga ekuinoksio (kadawyan a Marso 20), bayat a ti kalgaw ket agpaut manipud ti solstisio ti kalgaw (kadawyan a Hunio 21) aginggana iti ekunoksio ti otonio (kadawyan a Septiembre 23).
Ti Artiko ket isu ti rehion nga amianan ti Artiko a Sirkulo. Ti klimana ket naisalsalumina babaen dagiti nalamiis a panawen ti panaglalam-ek ken dagiti nalamiis a kalgaw. Kaaduan nga umay ti presipitasion iti porma ti niebe. Ti Artiko ket makasanay kadagiti aldaw ti kalgaw a saan a lumnek ti Init, ken adda met dagiti aldaw iti las-ud ti panaglalam-ek a saan nga agleggak. Ti kapaut dagitoy a paset ket agdumaduma manipud ti maysa nga aldaw kadagiti lokasion idiay Artiko a Sirkulo aginggana kadagiti nadumaduma a bulan iti asideg ti Amianan nga Ungto.
Iti nagbaetan ti Artiko a Sikulo ken ti Tropiko ti Kanser ket naisanglad ti Akin-amianan a Sona ti kalalainganna a klima. Dagiti panagbalbaliw kadagitoy a rehion a nagbaetan ti panaglalam-ek ken kalgaw ket kadawyan a naalumamay, imbes a ti napudot wenno nalamiis unay. Nupay kasta, ti kalalainganna a klima ket mabalin nga adda ti nakaro unay a di maipadto a tiempo.
Dagiti rehion ti tropiko (ti nagbaetan ti Tropiko ti Kanser ken ti ekuador) ket kadawyan a napudot kadagiti amin a paset ti tawen ken matarawidwidan a makasanay ti tiempo ti panagtudtudo kadagiti las-ud ti bulan ti kalgaw, ken ti namaga a tiempo kadagiti las-ud ti panaglalam-ek a bulan.
Idiay Akin-amianan a Hemisperio, dagiti banag nga agbalballasiw wenno iti ngato ti rabaw ti Daga ket matarawidwidan nga agsikko iti kanawan gapu ti epekto a koriolis. A kas resulta daytoy, dagiti dakkel a horisontal a panagpul-oy ti angin wenno panagayus ti danum ket matarawidwidan a mangporma ti alipuno nga agpakanawan a panagsikko. Dagitoy ket nasaysayaat a makita kadagiti tabas ti sirkulasion ti taaw kadagiti taaw ti Amianan nga Atlantiko ken Amianan a Pasipiko.
Gapu ti isu met laeng a rason, dagiti panagpul-oy ti angin a mapan iti akin-amianan a rabaw ti Daga ket matarawidwidan a maiwaras iti ballasiw ti rabaw iti tabas nga agpakanawan. Isu a ti agpakanawan a sirkulasion ket pakailasinan dagiti nangato a presion ti selula ti klima idiay Akin-amianan a Hemisperio. Iti pay pannakaibaga, ti angin nga agpangato manipud idiay akin-amianan a rabaw ti Daga (nga agpartuat ti rehion ti ababa a presion) ket matarawidwidan a makaala ti angin kaniana iti taba nga agpakanigid. Dagiti bagio ken dagiti tropikal a bagio (dakkel a sistema ti ababa a presion) ket agpusipos iti sumbangir nga agpakanawan idiay Akin-amianan a Hemisperio.
Ti anniniwan ti init a pagorasan ket agpakanawan nga aggunay idiay Akinamianan a Hemisperio (kasumbangir iti Akin-abagatan a Hemisperio). Iti las-ud ti aldaw, matarawidwidan ti Init nga agleggak iti kanagtona iti akin-abagatan a puestona.
Ti Bulan pay ket agparang a "baliktad" no maipata ti pannakakita manipud idiay Akin-abagatan a Hemisperio ken sabali pay ti pannakakita kadagiti bituen.[2] Ti Amianan nga Ungto ket umadayo a mangsango manipud ti galaktiko a sentro ti Nagririmpuok a Bitbituen. Daytoy ket nagresultaan ti basbassit ken saan unay a naraniag a bitbituen idiay Akin-amianan a Hemisperio no maipada idiay Akin-abagatan a Hemisperio ken mangaramid daytoy ti Akin-amianan a Hemisperio ti nasaysayaat a pagpaliiwan ti nauneg a law-ang, gapu ta daytoy ket saan a "malappedan" babaen ti Nagririmpuok a Bitbituen.
Dagiti linaon
Listaan dagiti kontinente[urnosen | urnosen ti taudan]
Dagiti kontinente ti Akin-amianan a Hemisperio[urnosen | urnosen ti taudan]
- amin ti Europa
- amin ti Amianan nga Amerika, Tengnga nga Amerika ken ti Karibe
- ti kaaduan ti Asia, malaksid ti Daya a Timor ken ti Indonesia (nangruna idiay Akin-abagatan a Hemisperio) ken paset ti Maldibas
- agarup a 2/3 ti Aprika, iti ngato bassit ti "sara"
- 1/10 ti Abagatan nga Amerika, amianan ti sabangan ti Karayan Amasona.
Kitaen pay[urnosen | urnosen ti taudan]
- Amianan nga Ungto
- Pannakabingbingay ti Amianan–Abagatan
- Abagatan nga Ungto
- Akin-abagatan a Hemisperio
Dagiti nagibasaran[urnosen | urnosen ti taudan]
- ^ Online e Diksionario ti Merriam Webster (naibatay iti Kolehio a tomo, Maiak-11 nga ed.) 2006. Springfield, MA: Merriam-Webster, Inc.
- ^ "Perspective of the Moon from the Northern and Southern Hemispheres". Naala idi 22 Oktubre 2013.